title: Antti Karjalainen

text: Karjalainen on Sotkamon Kiekon kasvatti. Hän siirtyi 15-vuotiaana Tampereen Ilveksen C-nuoriin kaudeksi 2010–2011. Seuraavan kauden 2011–2012 päätteeksi Karjalainen torjui seuran B2-nuoret SM-hopeaan. Hän pelasi suurimman osan runkosarjastaan Ilveksen B-nuorissa, mutta Karjalainen pelasi myös 12 ottelua A-nuorissa. Kaudella 2012–2013 hän nousi 17-vuotiaana Ilveksen A-nuorten pääasialliseksi vastuunkantajaksi ja Karjalainen pelasi 31 runkosarjaottelua. Hän myös puki 12 SM-liigaotteluun, mutta ei saanut kuitenkaan peliaikaa.


title: Antti Karjalainen

text: Kaudeksi 2013–2014 Karjalainen siirtyi itävaltalaisen EC Salzburgin kakkosjoukkueeseen pelaamaan Venäjän nuorten sarja MHL:ää. Kaudeksi 2014–2015 hän palasi Suomeen ja siirtyi Rauman Lukon A-nuoriin. Karjalainen puki kauden aikana seuran SM-liigajoukkueen paidan neljään runkosarja- ja yhteen Mestarien liigan otteluun. Koska Lukko oli nimennyt hänet ns. nuorten pelaajien listalle, siirtyi Karjalainen Lukon A-nuorten kauden päätyttyä siirtotakarajan jälkeen helmikuussa 2015 loppukaudeksi lainalle seuran yhteistyöjoukkueen, Mestiksen nousijajoukkue KeuPa HT:n maalinsuulle. Hän teki Mestis-debyyttinsä 27. helmikuuta 2015 kärkijoukkue Mikkelin Jukureita vastaan, jolloin Karjalainen pelasi heti nollapelin ja torjui KeuPan 2–0-voittoon. Hän torjui ottelussa 41 kertaa.


title: Antti Karjalainen

text: Lukko lainasi Karjalaisen kaudeksi 2015–2016 alustavasti koko kauden kestävällä sopimuksella KeuPaan. Hän nousi joukkueen pääasialliseksi vastuunkantajaksi ja torjui 28 runkosarja- ja 11 playoff-ottelussa neljä nollapeliä. Karjalainen torjui KeuPan seurahistorian korkeimmalle sijalle, Mestiksen neljänneksi, kun joukkue lopulta hävisi pronssiottelun Jokipojille lukemin 4–3. Hänet palkittiin Mestiksen maaliskuun 2016 kuukauden pelaajana. Karjalainen puki Lukon SM-liigajoukkueen paidan kauden aikana kuuteen runkosarja- ja yhteen CHL-otteluun. Saman vuoden helmikuussa joukkue käytti hänen sopimuksessaan olleen option ja teki vuoden mittaisen jatkosopimuksen Karjalaisen kanssa.


title: Antti Karjalainen

text: Karjalainen lähti kauteen 2016–2017 Lukon SM-liigajoukkueen toisena maalivahtina Kaapo Kähkösen aisaparina. Hän teki miesten pääsarjadebyyttinsä Mestarien liigassa 26. elokuuta 2016 sveitsiläistä ZSC Lionsia vastaan. Lukko hävisi ottelun lukemin 2–3. Karjalainen torjui ottelussa 31 kertaa. SM-liigadebyyttinsä hän teki runkosarjan avauskierroksella 16. syyskuuta 2016 Helsingin IFK:ta vastaan. Karjalainen torjui ottelussa 27 kertaa ja päästi varsinaisella peliajalla neljä maalia. Ottelu eteni aina voittomaalikilpailuun, jossa Karjalainen päästi lopulta Juuso Puustisen laukauksen taakseen ja Lukko hävisi ottelun lukemin 4–5. Hän pelasi kuudessa runkosarja- ja neljässä CHL-ottelussa, kunnes lokakuussa 2016 Lukko vuokrasi Karjalaisen loppukaudeksi Hämeenlinnan Pallokerhoon, kun joukkue hankki muutamaa päivää aiemmin maalivahtiosastolleen kokeneen Jakub Štěpánekin. HPK puolestaan tarvitsi liigatason aisaparin Emil Larmille. Karjalainen torjui joukkueessa liigauransa ensimmäisen nollapelin 22. marraskuuta 2016 Tampereen Ilvestä vastaan. Hän torjui HPK:n 2–0-voittoon päättyneessä ottelussa 22 kertaa. Marko Palo valitsi Karjalaisen ottelun Alumnien tähtien ykköstähdeksi. Hän jäi lopulta selkeäksi kakkosmaalivahdiksi Larmille. Karjalainen pelasi kauden aikana SM-liigassa yhteensä 23 runkosarjaottelua torjuen kaksi nollapeliä.


title: Antti Karjalainen

text: Kaudeksi 2017–2018 Karjalainen teki HPK:n kanssa uuden, kolmivuotisen sopimuksen. Hän pelasi Emil Larmin aisaparina 17 runkosarjaottelua ja yhden Spengler Cupin ottelun, kunnes tammikuussa 2018 seura vuokrasi Karjalaisen loppukaudeksi Saksan toiseksi korkeimmalle sarjatasolle DEL2-liigan Löwen Frankfurtiin. HPK:n maalivahtivalmentaja Juho Lehtolan mukaan seura haluaa antaa hänelle mahdollisuuden pelata loppukauden joukkueensa selkeänä ykkösmaalivahtina.


title: Antti Karjalainen

text: Karjalainen on pukenut muutamiin poikien maaotteluihin Suomen alle 17-vuotiaiden maajoukkueessa.


title: Antti Karjalainen

text: Karjalainen valmistui ylioppilaaksi Rauman Lyseon lukiosta syksyllä 2014.


title: Jens Weidmann

text: Jens Weidmann (s. 20. huhtikuuta 1968 Solingen, Saksan liittotasavalta) on saksalainen ekonomisti.


title: Jens Weidmann

text: Weidmann on toiminut Saksan keskuspankin eli Deutsche Bundesbankin pääjohtajana vuodesta 2011 lähtien. Hän on myös Kansainvälisen järjestelypankin hallituksen puheenjohtaja.


title: Suunnistuksen maailmanmestaruuskilpailut 2016

text: 33. suunnistuksen maailmanmestaruuskilpailut järjestettiin Ruotsin Strömstadissa ja Tanumissa 20.–27. elokuuta 2016.


text:
20. elokuuta, Strömstad
23. elokuuta, Tanum
25. elokuuta, Strömstad
27. elokuuta, Strömstad
20. elokuuta, Strömstad
23. elokuuta, Tanum
25. elokuuta, Strömstad
27. elokuuta, Strömstad
21. elokuuta, Strömstad
      Isäntämaa


title: ʿAbdullah ibn ʿAbdul-Muṭṭalib

text: ʿAbdullah ibn ʿAbdul-Muṭṭalib (, 546–570) oli islamin profeetta Muhammedin isä ja Šaybah ibn Hāšimin poika. Hän kuului Quraiš-heimoon, ja oli naimisissa Āminah bint Wahbin kanssa. Persialaisen historioitsijan, Muhammad ibn Jarir al-Tabarin mukaan hänellä oli myös toinen vaimo, jonka nimi ei kuitenkaan ole tiedossa ja Muhammed oli Abdullahin ainoa lapsi.


title: ʿAbdullah ibn ʿAbdul-Muṭṭalib

text: Abdullah syntyi Quraiš-heimoon Mekassa noin vuonna 546. Hänen isänsä oli Šaybah ibn Hāšim (tunnettu paremmin nimellä "‘Abdul-Muṭṭalib"). Abdullahilla oli myös nuorempi veli, Abu Talib.


title: ʿAbdullah ibn ʿAbdul-Muṭṭalib

text: Abdullah meni ilmeisesti 560-luvun lopulla tai vuoden 570 alussa naimisiin Āminah bint Wahbin kanssa. Tämän ollessa raskaana Abdullah oleskeli Syyriassa useita kuukausia. Hän aloitti paluumatkan kohti Mekkaa joko hieman ennen heidän poikansa Muhammedin syntymää tai pian sen jälkeen. Hän kuitenkin sairastui vakavasti paluumatkalla ja kuoli Medinassa ollessaan vain 24-vuotias.


title: ʿAbdullah ibn ʿAbdul-Muṭṭalib

text: Hänen nimensä ”Abdullah” (tulee sanoista ’Abd’ ja ’Allah’) tarkoittaa kirjaimellisesti ”Jumalan palvelijaa” tai ”Jumalan orjaa”. Nimi ”Abdullah” tai ”Abdallah” on muodostunut yleiseksi etunimeksi muslimien keskuudessa.


title: Tatu Kokkola

text: Tatu Aleksanteri Kokkola (s. 29. elokuuta 1997 Suonenjoki) on suomalainen jääkiekkoilija, joka edustaa Mestis-joukkue Jokipoikia. Hän on pelipaikaltaan keskushyökkääjä. Sami Kapanen kuvaili Kokkolaa Kalevan Pallon A-nuoria valmentaessaan monipuoliseksi pelaajaksi, joka tuo laatua ja laajuutta joukkueeseen. Kapasen mukaan hän myös omaa ratkaisuvoimaa.


title: Tatu Kokkola

text: Kokkola on Suonenjoen Kiekko-Karhujen kasvatti. Hän toimi kaudella 2011–2012 SuKiKan ja Pieksämäen Pallo-Seppojen C-nuorten yhdistelmäjoukkueen kapteenina ja oli C-nuorten II-divisioonan runkosarjassa joukkueen paras pistemies, maalintekijä ja syöttäjä tehoilla 25+24=49. Kaudella 2012–2013 Kokkola toimi PiPSin ja Warkiksen yhdistelmäjoukkueen varakapteenina. Hän oli C-nuorten SM-karsinnoissa joukkueen paras pistemies ja syöttäjä tehoilla 10+12=22. Kokkola voitti C-nuorten Mestiksen pudotuspelien pistepörssin ja jakoi maalipörssin voiton SaiPan Valtteri Lipiäisen kanssa tehoilla 7+6=13. Hän debytoi kauden aikana myös vain 15-vuotiaana miesten peleissä pelattuun SuKiKan III-divisioonajoukkueessa seitsemän runkosarjaottelua tehopistein 3+9=12.


title: Tatu Kokkola

text: Kaudeksi 2013–2014 Kokkola siirtyi Kalevan Pallon junioreihin. Kaudella 2014–2015 hän toimi seuran B-nuorten varakapteenina. Kaudella 2015–2016 Kokkola oli KalPan A-nuorten toiseksi paras pistemies Mikko Komulaisen jälkeen tehoilla 15+30=45. Hän voitti kauden päätteeksi A-nuorten SM-pronssia.


title: Tatu Kokkola

text: Elokuussa 2016 Kokkola teki KalPan kanssa kaksivuotisen SM-liigasopimuksen. Hän pelasi ensimmäisen miesten pääsarjaottelunsa Mestarien liigassa 27. elokuuta 2016 vieraissa ruotsalaista Skellefteå AIK:ta vastaan. Kokkola merkittiin KalPan 13. hyökkääjäksi. SM-liigadebyyttinsä Kokkola teki kauden 2016–2017 kuudennella kierroksella 27. syyskuuta 2016 vieraissa Helsingin IFK:ta vastaan. Hänet merkittiin KalPan 13. hyökkääjäksi, mutta Kokkola jäi lopulta ilman peliaikaa. Hän pelasi kauden aikana kaksi SM-liigan runkosarja- ja yhden CHL-ottelun. Kokkola pelasi kauden aikana miesten pelejä myös kuuden Mestis-ottelun verran lainalla Iisalmen Peli-Karhuissa. Hän pelasi suurimman osan kaudestaan kuitenkin KalPan A-nuorissa. Kokkola oli tehoilla 16+34=50 joukkueen paras syöttäjä Mikko Juusolan kanssa ja toiseksi paras pistemies hänen jälkeensä. Hän sijoittui A-nuorten SM-liigan pistepörssissä kuudenneksi. Pudotuspeleissä Kokkola oli neljällä syöttöpisteellään KalPan paras syöttäjä ja hän jakoi joukkueen sisäisen pistepörssin voiton kolmen muun pelaajan kanssa. Kokkola palkittiin kauden päätteeksi A-nuorten SM-liigan herrasmiespelaajana Jere Lehtinen -palkinnolla. Toukokuussa 2017 hän teki vuoden mittaisen jatkosopimuksen KalPan kanssa.


title: Tatu Kokkola

text: Kauden 2017–2018 Kokkola vietti pääasiassa lainalla IPK:n Mestis-joukkueessa. Hänen varsinainen tulokaskautensa sarjassa toi 40 runkosarjaottelussa tehot 20+21=41, kuudessa playoff-ottelussa neljä syöttöpistettä ja neljässä Suomen Cupin ottelussa tehot 2+2=4. Kokkola oli runkosarjassa IPK:n paras pistemies ja maalintekijä. Hänet valittiin Mestiksen tammikuun 2018 kuukauden tulokkaaksi. Kokkolan pelasi kauden aikana KalPassa kaksi SM-liigaottelua. IPK:n kauden päätyttyä hän vahvisti seuran A-nuoria pudotuspeleissä ja voitti kauden päätteeksi A-nuorten Suomenmestaruuden.


title: Tatu Kokkola

text: Kokkola siirtyi kaudeksi 2018–2019 vuoden mittaisella sopimuksella Mestis-joukkue Jokipoikiin.


title: Tatu Kokkola

text: Kokkolan isovelipuoli on NHL-joukkue Edmonton Oilersissa kiekkoileva Iiro Pakarinen. Kokkola valmistui merkonomiksi Savon ammatti- ja aikuisopistosta vuonna 2016.


title: Nolot vartalot

text: Nolot vartalot () on brittiläinen tositelevisiosarja. Ohjelmassa tavataan ihmisiä, jotka häpeävät omaa vartaloansa ja kaipaavat nopeasti lääkärin apua vaivaan. Ohjelma alkoi brittiläisellä Channel 4-kanavalla vuonna 2007. Suomessa ohjelman esittäminen alkoi Fox-kanavalla 18. elokuuta 2012.


title: Skiptrace

text: Skiptrace () on vuonna 2016 ensi-iltansa saanut hongkongilais-kiinalais-yhdysvaltalainen toimintakomedia, jonka on ohjannut Renny Harlin. Elokuvan ovat käsikirjoittaneet Jay Longino ja BenDavid Grabinski. Elokuvan päärooleissa esiintyvät Jackie Chan, Fan Bingbing ja Johnny Knoxville. Elokuva sai maailmanensi-iltansa Pekingissä heinäkuussa vuonna 2016. Suomessa elokuva sai ensi-iltansa syyskuussa 2016.


title: Skiptrace

text: Kuvaaja Kwok Hung Chan hukkui kesken kuvausten veneen kaatuessa kuljettaessaan kuvausryhmää. Alun perin Seann William Scottin oli tarkoitus esittää Connor Wattsin rooli. Johnny Knoxville korvasi elokuvasta vetäytyneen Scottin.


title: Skiptrace

text: Elokuvan jatko-osaa suunnitteillaan vuodeksi 2017.


title: Kaskisten rautatieasema

text: Kaskisten rautatieasema on rautatieliikennepaikka Kaskisten kaupungissa rataosuudella Seinäjoki–Kaskinen. Paikalle rakennettiin 1912 jugendtyylinen Thure Hellströmin suunnittelema asemarakennus sekä kaksipaikkainen veturitalli, jonka yhteyteen rakennettiin myös pieni vesitorni. Rata avattiin seuraavana vuonna. Raiteet johdettiin myös satamaan, olihan Kaskinen tunnettu satamakaupunkina. Ulkosataman raiteistoja on laajennettu useaan otteeseen 1980- ja 1990-luvuilla. Liikennettä lisäsi myös 1970-luvulla rakennettu sellutehdas, jonka toiminta on loppunut 2009.


title: Kaskisten rautatieasema

text: Henkilöliikennettä Kaskisiin oli vuosina 1913–1956 sekä 1959–1964. Sen jälkeen Kaskisten joukkoliikennetarpeet on hoidettu linja-autoin. Asematoiminnot siirrettiin varsinaisesta asemarakennuksesta tavaramakasiiniin 1980, jonka jälkeen asemarakennus on myyty, mihin myöhemmin sijoittui huutokauppakamari. Myös asematoiminnot tavaramakasiinissa ovat hiipuneet: Asema muutettiin miehittämättömäksi 2004.


title: Kaskisten rautatieasema

text: Nykyisin Kaskisten liikenne koostuu lähinnä Kaskisten satamaan liittyvistä kuljetuksista. Kaskisten satamaraiteistoissa sijaitsee Suomen rataverkon läntisin piste.


title: Hetki ennen tuhoa

text: Hetki ennen tuhoa () on yhdysvaltalais -brittiläinen dokumentaarinen televisiosarja. Sarjassa tutkitaan historiallisesti merkittäviä ihmisen tai luonnon aiheuttamia katastrofeja. Ohjelma alkoi yhdysvaltalaisella National Geographic Channel-kanavalla 6. heinäkuuta 2004. Suomessa ohjelman esittäminen alkoi Fox-kanavalla 9. tammikuuta 2012.


title: Richard Thompson

text: Richard Thompson -nimisiä henkilöitä ovat muun muassa seuraavat:


title: DKW F89

text: DKW F89 oli länsisaksalaisen Auto Unionin vuosina 1950–1954 valmistama henkilöautomalli.


title: DKW F89

text: Mallin kori ja tekniikka periytyivät sotaa edeltäneistä DKW-malleista. Autossa oli kaksisylinterinen, kaksitahtinen moottori, kolmi- tai nelivaihteinen vaihteisto sekä etupyöräveto.


title: DKW F89

text: Korivalikoimaan kuului sedan, kaksi- ja nelipaikkaiset coupé sekä cabriolet, farmarimalli ja jakeluauto. Autot valmistettiin Auto Unionin tehtaalla Düsseldorfissa lukuun ottamatta Karmannin valmistamaa nelipaikkaista cabrioletia sekä kaksipaikkaisia muunnelmia, joiden korit valmisti Hebmüller.


title: DKW F89

text: DKW F89:n edeltäjä oli lyhyen aikaa valmistuksessa ollut F10, ja sen seuraaja oli kolmisylinterisellä moottorilla varustettu F91.


title: DKW F89

text: 1930-luvun lopulla Auto Union suunnitteli KdF-Wagenin haastajaksi kokoteräskorisen ja kolmisylinterisellä kaksitahtimoottorilla varustetun F9-mallin. Auto oli tarkoitus esitellä Berliinin autonäyttelyssä ja sarjatuotannon oli määrä alkaa vuoden 1940 puolivälissä. Autoja ehdittiin valmistaa noin kymmenen kappaleen koesarja, ennen kuin toinen maailmansota keskeytti hankkeen.


title: DKW F89

text: Sodan jälkeen Auto Union siirsi toimintansa Neuvostoliiton miehittämältä itävyhykkeeltä länsiliittoutuneiden hallitsemalle länsivyhykkeelle. Yrityksen kaavaillessa autonvalmistuksen aloittamista uudelleen, F9-prototyypi oli keskeisessä asemassa. Koesarjan autoista oli selvinnyt sodan yli vain muutama yksilö enemmän tai vähemmän vahingoittuneina. Piirustukset oli kattavasti mikrofilmattu sodan aikana ja varastoitu hiukan ennen sodan loppua Ylä-Baijeriin. Puolivalmiit koripeltien valssit oli varastotuna korivalmistaja Allgaierilla Uhingenissa, Yhdysvaltain miehitysvyöhykkeellä. Arkistosta kuitenkin puuttuivat F9-mallia varten suunnitellun kolmisylinterisen moottorin piirustukset. Tuotannon aloittamisen jouduttamiseksi päädyttiin ratkaisuun, jossa F9-mallin koriin yhdistettiin vanhemman F8-mallin kaksisylinterinen moottori ja voimansiirto.


title: DKW F89

text: Karmannilta Osnabrückistä tilattiin kaksi käsinvalmistettua koria, joista toinen oli sedanin ja toinen cabrioletin. Ne vastasivat muilta osin kymmenen vuotta aiemmin valmistettuja F9-prototyyppejä, mutta muutamiin yksityiskohtiin, kuten tuulilasinpyyhkijöihin ja jäähdyttimen säleikköön, oli tehty valmistettavuutta parantavia muutoksia. F8-mallista periytyvään moottoriin vaihdettiin yläimukaasutin, kampiakselia muutettiin ja puristussuhdetta nostettiin; näillä toimenpiteillä saavutettiin muutama lisähevosvoima.


title: DKW F89

text: Uusi malli sai nimekseen "DKW F89 Meisterklasse", jossa yhdistyivät nimet F8 ja F9. Toukokuun 17. päivänä 1950 Auto Union esitteli DKW F89 sedanin ja nelipaikkaisen cabrioletin Ingolstadtissa pitämässään lehdistötilaisuudessa. Sarjatuotanto alkoi elokuussa Düsseldorfissa Nordrhein-Westfalenin osavaltiolta vuokratuissa uusissa tiloissa, jotka oli rakennettu liittoutuneiden tuhoamien Rheinmetall-Borsigin tehtaiden raunioille. Paikan valintaan oli vaikuttanut ammattitaitoisen työvoiman saanti sekä hyvät kulkuyhteydet tavarantoimittajille. Moottorit valmistettiin Ingolstadtissa, johon myös Auto Unionin moottoripyörä- ja pakettiautovalmistus oli keskitetty.


title: DKW F89

text: Jo marraskuussa 1950 juhlittiin tuhannen DKW-Meisterklassen syntyä. Auto oli aluksi saatavana vain sedanina sekä nelipaikkaisena cabrioletina; sedan-korit valmistettiin Düsseldorfissa ja cabrioletit Karmannilla Osnabrückissä. Frankfurtin autonäyttelyssä huhtikuussa 1951 esiteltiin lisää korimalleja. Farmarimallinen "DKW F89S Universal" oli akseliväliltään 10 cm sedan-mallia pidempi. Korin takaosa oli valmistettu amerikkalaistyylisesti puusta. Varapyörä työkaluineen oli sijoitettu erilliseen luukkuun tavaratilan alle. Esitellyssä yksilössä taka-akselilla oli vääntösauvajousitus DKW Schnellaster -pakettiauton tapaan, mutta kun auton sarjatuotanto alkoi huhtikuussa 1952, siinä sovellettiin sedan-mallin taka-akselia poikittaisine lehtijousineen. Toinen uutuus oli rullattavalla katolla varustettu sedan, jonka tuotanto alkoi vuoden 1951 syyskuussa. Lisäksi esiteltiin korivalmistaja Hebmüllerin valmistamat kaksipaikkaiset coupé- ja cabriolet-mallit, jotka etenivät tuotantoon elokuussa.


title: DKW F89

text: Huhtikuussa 1952 uutta Meisterklassea oli valmistettu jo 25 000 yksilöä. Samassa esiteltiin farmarikorisesta Universalista tehty ikkunaton jakeluautomuunnelma, joka tuli markkinoille kesäkuussa 1952. Auton teräksinen kori oli tehty vanhanaikaisesti puukehikon ympärille.


title: DKW F89

text: Helmikuussa 1953, hiukan ennen kolmisylinterisen F91-mallin esittelyä, F89-malliin tuli Schnellasterissa käytetty nelivaihteinen vaihteisto kuivine kytkimineen. Ulkoisiin muutoksiin kuului suurennettu takaikkuna sekä uusi jäähdyttimen säleikkö, joka oli samankaltainen F91:n kanssa, sekä uusi takapuskuri. Sisätiloista oli muutettu verhoilu sekä ohjauspyörä. Kaksipaikkaisiin urheilumalleihin ei tehty muutoksia. Nelipaikkaista cabrioletia, samoin kuin farmaria ja jakeluautoa valmistettiin vain pieniä määriä kaksisylinterisinä nelivaihteisella vaihteistolla varustettuina. Farmarimallin puinen takaosa korvattiin teräksisellä, ja muutamaa kuukautta myöhemmin kesäkuussa keinonahkapintaisen katon tilalle tuli teräksinen. Hiukan myöhemmin lokasuojia muutettiin siten, että valonheittimet siirtyivät kauemmas toisistaan. Syyskuussa F89-muunnelmien hintoja laskettiin rajusti ja mallin tuotanto päättyi huhtikuussa 1954.


title: DKW F89

text: Auton voimanlähteenä oli 684-kuutioinen kaksisylinterinen, kaksitahtinen rivimoottori, jonka suurin teho oli 23 hevosvoimaa. Sekä sylinterin halkaisija että iskun pituus olivat 76 mm, ja puristussuhde oli 6,5–6,75:1. Öljyn sekoitussuhde polttoaineessa oli 1:25. Jäähdytyksenä oli vapaakiertoinen nestejäähdytys. Sähköjärjestelmä oli 6-volttinen ja moottorissa oli Dynastart-merkkinen yhdistetty käynnistin ja laturi.


title: DKW F89

text: Alkusarjan malleissa oli synkronoimaton kolmivaihteinen vaihteisto, jonka yhteydessä oli nestekytkin. Viimeiset kolmivaihteiset yksilöt valmistuivat huhtikuussa 1953. Helmikuusta 1953 saataville tuli nelivaihteinen vaihteisto, joka oli edelleen synkronoimaton, ja johon kuului kuiva yksilevykytkin. Molempiin vaihteistoihin kuului vapaakytkin.


title: DKW F89

text: Autossa oli erillinen teräksinen kotelorunko.


title: DKW F89

text: Sekä etu- että taka-akseli oli jousitettu poikittaisin lehtijousin. Etuakselilla sen yhteydessä oli kolmiotuet, takana oli putkiprofiilista valmistettu jäykkä akseli. Autossa oli hydraulitoimiset rumpujarrut, joiden halkaisija oli 230 mm.


title: DKW F89

text: Heinäkuusta 1952 lähtien F89-mallien renkaiden vannekoko vaihtui 16 tuumasta 15 tuumaan; vastaavat rengaskoot olivat 5,60×16" ja 5,60×15".


title: DKW F89

text: Korivaihtoehdot olivat sedan, cabriolet, coupé, farmari ja kevyt jakeluauto. Cabrioletista ja coupésta oli kaksi- ja nelipaikkaiset muunnelmat. Sedan oli suunniteltu viidelle henkilölle, farmari neljälle ja jakeluautossa oli kaksi paikkaa. Autoissa käytettiin kokoteräksistä koria, lukuun ottamatta ensimmäisiä farmarimalleja, joiden takaosa oli puinen, ja jakeluautomuunnelmaa, jonka teräksisessä korissa oli puukehikko.


title: DKW F89

text: Auton huippunopeus oli 100 km/h lukuun ottamatta farmari- ja jakeluautomuunnelmia, jotka yltivät vain 90 km/h saakka. Polttoaineenkulutus oli 6,25–7,5 litraa. Auton kääntösäde oli 10 metriä.


title: Šaybah ibn Hāšim

text: Šaybah ibn Hāšim (n. 497 – 578), tunnettu myöhemmin nimellä ’Abdul-Muṭṭalib oli islamin profeetta Muhammedin isoisä ja Abdullahin ja Abu Talibin isä.


title: Šaybah ibn Hāšim

text: Šaybah ibn Hāšim syntyi vuoden 497 paikkeilla (tarkasta syntymävuodesta ei ole varmaa tietoa). Hänen isänsä Hāšim ibn `Abd Manāf, huomattavan Hašim-klaanin kantaisä, kuoli 33-vuotiaana Gazassa ennen Šaybahin syntymää. Hänen äitinsä, Salma bint Amr oli yksi Banu Khazrajin heimon vaikutusvaltaisimmista naisista.


title: Šaybah ibn Hāšim

text: Šaybahin ollessa kuusivuotias hänen setänsä Muṭṭalib otti hänet huostaansa. Kun Muṭṭalib saapui Mekkaan Šaybah mukanaan, ihmiset luulivat tätä Muṭṭalibin orjaksi, mistä Šaybah sai tunnetumman nimensä "’Abdul-Muṭṭalib" ("Muttalibin orja"). Kun Muṭṭalib kuoli, Šaybahista tuli uusi Hāšim-klaanin pää. Hän antoi ruokaa ja vettä pyhiinvaeltajille ja nautti suurta suosiota ihmisten keskuudessa. Hänellä oli kuusi vaimoa ja yhdeksäntoista lasta.


title: Šaybah ibn Hāšim

text: 570-luvulla hän otti huostaansa pojanpoikansa Muhammedin ja huolehti hänestä kuolemaansa saakka vuonna 578. Kuollessaan hän oli todennäköisesti 81-vuotias.


title: Amulet

text: Amulet voi tarkoittaa:


title: Amulet (levymerkki)

text: Amulet oli Polarvoxin alaisuudessa toiminut levymerkki, joka keskittyi emoyhtiönsä määritelmän mukaan laaturockin julkaisemiseen. Se oli toiminnassa noin kymmenen vuoden ajan vuodesta 1983 lähtien, ja siitä muodostui Polarvoxin merkittävin alamerkki.


title: Trance (täsmennyssivu)

text: Trance voi tarkoittaa ainakin seuraavia:


title: Arrival (elokuva)

text: Arrival on vuonna 2016 ensi-iltansa saanut yhdysvaltalainen tieteiselokuva, jonka on ohjannut Denis Villeneuve. Se perustuu Ted Chiangin novelliin ”Story of Your Life” vuodelta 1998, jonka on sovittanut käsikirjoitukseksi Eric Heisserer. Elokuvan pääosissa ovat Amy Adams, Jeremy Renner, Forest Whitaker, Michael Stuhlbarg ja Tzi Ma.


title: Arrival (elokuva)

text: "Arrival" on Villeneuven yhdeksäs pitkä elokuva ja ohjaajan ensimmäinen tieteiselokuva. Se kuvattiin Montrealissa, Kanadassa kesällä 2015.


title: Arrival (elokuva)

text: Elokuva sai ensi-iltansa Venetsian elokuvajuhlilla 1. syyskuuta 2016. Elokuva avasi teattereissa Yhdysvalloissa 11. marraskuuta ja Suomessa 2. joulukuuta 2016.


title: Arrival (elokuva)

text: "Arrival" palkittiin parhaiden äänitehosteiden Oscarilla oltuaan ehdolla seitsemässä muussa kategoriassa muun muassa parhaasta elokuvasta, ohjauksesta ja sovitetusta käsikirjoituksesta vuoden 2017 gaalassa.


title: Arrival (elokuva)

text: Elokuva alkaa kohtauksella, jossa esitellään kielitieteilijä Louise Banks ja hänen tyttärensä, joka kuolee nuorena harvinaiseen syöpään.


title: Arrival (elokuva)

text: Kaksitoista avaruusalusta laskeutuu ympäri maapalloa. Yhdysvaltain armeijan eversti Weber pyytää Louisea liittymään erikoisryhmään, jonka tehtävänä on määrittää miksi avaruusoliot ovat tulleet. Yhdessä teoreettisen fyysikon Ian Donnellyn kanssa, Louise tapaa kaksi seitsenraajaista pääjalkaisten tapaista avaruusoliota, joita he kutsuvat ”heptapodeiksi” ja joille Ian antaa lempinimet Abbott ja Costello. Louise saa selville, että avaruusoliot käyttävät kirjoitettua kieltä joka koostuu monimutkaisista ympyränmuotoisista symboleista. He alkavat kääntää symboleja englanniksi. Kun Louise alkaa ymmärtää kieltä paremmin, hän alkaa nähdä mielikuvia itsestään tyttärensä kanssa.


title: Arrival (elokuva)

text: Kun Louise kysyy mitä avaruusoliot haluavat, he vastaavat: ”tarjota aseen”. Samankaltaisia käännöksiä (”käyttää asetta”) saadaan muilla paikoilla, jonka seurauksena muut valtiot sulkevat viestintäyhteydet ja osa mobilisoi armeijansa uskoen viestin olevan uhka. Louise uskoo kuitenkin, että ”aseella” voi olla toinenkin käännös kuten ”työkalu”.


title: Arrival (elokuva)

text: Ryhmä tottelemattomia sotilaita asettaa avaruusalukseen räjähteitä. Tästä tietämättöminä Louise ja Ian palaavat alukseen, jossa avaruusoliot esittävät samaan aikaan satoja pieniä symboleja. Costello lähtee ennen kuin räjähteet laukeavat, mutta Abbott jää ja työntää Louisen ja Ianin pois aluksesta. He heräävät leiristä aivotärähdyksen kera samalla kun avaruusalus nousee korkeammalle maan pinnalta. Ian selvittää, että symbolien kuvio liittyy ajan käsitteeseen, ja että se on yksi kahdestatoista osasta koko ”lahjaa”. Niin ollen valtioiden tulee työskennellä yhdessä saadakseen kaikki tiedot.


title: Arrival (elokuva)

text: Samaan aikaan Kiina valmistautuu hyökkäämään heidän avaruusalustaan vastaan. Louise kiirehtii takaisin Montanan avaruusalukseen, joka lähettää hänelle sukkulan joka vie hänet sisään. Hän tapaa Costellon, joka kertoo Abbottin olevan kuolemaisillaan. Louise kysyy häneltä näyistään ja Costello selittää, että Louise näkee tulevaisuuteen: tämä paljastaa että hänen näkynsä eivät olekaan takaumia vaan etuumia. Costello viestii, että he ovat tulleet ”auttamaan ihmiskuntaa” jakamalla heidän kielensä, joka muuttaa käsityksen ajasta, ja joka on se ”ase” tai ”työkalu” jota he tarjoavat. Avaruusoliot myös ennustavat, että 3 000 vuoden kuluttua he tarvitsevat ihmiskunnan apua.


title: Arrival (elokuva)

text: Louise palaa leiriin samalla kun sitä evakuoidaan, ja saa uuden näyn jossa hän on puolitoista vuotta myöhemmin Yhdistyneiden kansakuntien juhlatilaisuudessa, jossa muistellaan avaruusolioiden vierailua. Hän näkee itsensä keskustelemassa kiinalaisen kenraali Shangin kanssa, joka kiittää häntä siitä että hän sai tämän keskeyttämään hyökkäyksen. Shang selittää, että Louise oli soittanut hänen yksityiseen matkapuhelinnumeroonsa, jonka hän sitten näyttää Louiselle. Shang kertoo tuntevansa tämän olevan tärkeää, muttei ymmärrä miksi. Nykyhetkessä Louise varastaa satelliittipuhelimen ja soittaa Shangille, mutta tajuaa ettei tiedä mitä sanoa. Hänen tulevaisuuden näkynsä jatkuu ja Shang kertoo Louisen saaneen hänen vakuuttuneeksi toistamalla hänen vaimonsa viimeiset sanat, jotka hän kertoo Louiselle. Kun kiinalaisten hyökkäys on peruttu, muut valtiot jatkavat yhteyksiä keskenään ja kaksitoista avaruusalusta jättää Maan.


title: Arrival (elokuva)

text:
Pakatessa lähtöä varten Ian kertoo rakastavansa Louisea. Elokuva päättyy kun he keskustelevat elämänvalinnoista ja että pitäisikö jotain muuttaa jos he tietäisivät tulevaisuuden. Louise näkee näyn Ianista heidän tyttärensä isänä. Hänen näkynsä jatkuu Ianin kysyessä tulevaisuudessa, että haluaisiko Louise tehdä lapsen. Louise näkee itsensä vastaamassa myöntävästi haluten viettää lyhyen aikaa tulevan tyttärensä kanssa sen sijaan että estäisi tämän olemassaolon kokonaan.
Elokuva sai erinomaisen vastaanoton Venetsian elokuvajuhlilla. Arvosteluja keräävän Rotten Tomatoes -sivuston mukaan 93 prosenttia kriitikoista on antanut elokuvalle positiivisen arvosanan keskiarvolla 8,4/10. Keräys perustuu 264 arviointiin. Metacriticissä elokuvalla on 81 pistettä 100:sta, perustuen 52 arvosteluun.


Kyokushinin painoluokalliset Euroopan-mestaruuskilpailut ("European Weight Category Karate Championships") on vuosittain käytävä Kyokushin-karaten Euroopan-mestaruuskilpailut. Sitä on järjestetty vuodesta 1978 lähtien ja se käydään neljässä eri painoluokassa. Ensimmäinen EM-turnaus vuonna 1978 tunnettiin nimellä European Championships, joka käytiin Lontoossa. Oyaman kuoltua 1994 Kyokushin järjestö hajosi useisiin muihin järjestöihin. Alkuperäinen IKO1 järjestö jatkoi Euroopan-mestaruuskilpailuja uudella nimellä vuonna 1996. Vuosina 1978–1996 painoluokkia oli pääosin kolme, kevytsarja (alle 70 kg), keskisarja (alle 80 kg) ja raskassarja (yli 80 kg). Poikkeuksellisesti ensimmäisissä EM-kilpailuissa oli vain kaksi painoluokkaa.


Kesäampumahiihdon maailmanmestaruuskilpailut 2007 järjestettiin 4.-8.9.2007 Viron Otepäässä. Kilpailut sisälsivät sekä maastojuoksu- että rullahiihtotyylillä käytyjä tapahtumia. Kilpailujen yhteydessä järjestettiin myös nuorten kesäampumahiihdon maailmanmestaruuskilpailut.


title: Kesäampumahiihdon maailmanmestaruuskilpailut 2007

text: Ohjelmassa oli 9 kilpailutapahtumaa. Kilpailut eivät vaikuttaneet maailmancupiin.


title: Juho Heikki Pakkala

text: Juho Heikki (J. H.) Pakkala (16. maaliskuuta 1877 Veteli – 24. lokakuuta 1952 Veteli) oli suomalainen maanviljeilijä ja suomalaisen puolueen kansanedustaja.


title: Juho Heikki Pakkala

text: Pakkalan vanhemmat olivat talollinen Matti Polso ja Kaisa Gustava Klemola. Hän kävi kansakoulua ja toimi maanviljelijänä Vetelissä vuodesta 1896 alkaen. Pakkala työskenteli myös räätälinä 30 vuoden ajan.


title: Juho Heikki Pakkala

text: Pakkala oli kansanedustajana 1909–1910 edustaen Vaasan läänin pohjoista vaalipiiriä. Hän oli Vetelin kunnanvaltuuston jäsenenä ja kunnallislautakunnan esimiehenä. Pakkala oli Keski-Pohjanmaan osuuskaupan hallintoneuvoston varapuheenjohtajana ja kuului Keski-Pohjanmaan maanviljelysseuran johtokuntaan.


title: Juho Heikki Pakkala

text: Juho Heikki Pakkala oli naimisissa vuodesta 1896 Leena Kaisa Pakkalan kanssa.


title: Johan Broman

text: Johan Wilhelm Broman (6. huhtikuuta 1877 Vaasa – 2. kesäkuuta 1953 Vaasa) oli suomalainen kihlakunnantuomari ja ruotsalaisen kansanpuolueen kansanedustaja.


title: Johan Broman

text: Bromanin vanhemmat olivat postiekspeditööri Carl Adolf Emil Broman ja Kristina Elisabeth Wahlfors. Hän pääsi ylioppilaaksi Vaasan lyseosta 1897 ja suoritti Helsingin yliopistossa oikeustutkinnon 1901. Broman sai varatuomarin arvon 1904.


title: Johan Broman

text: Broman toimi Vaasan hovioikeudessa kanslistina 1908–1910, notaarina 1910–1915, viskaalina 1915–1917, asessorina 1917–1929 ja hovioikeudenneuvoksena 1929–1936. Viimeksi Broman oli Närpiön tuomiokunnan tuomarina 1936–1945. Broman toimi lisäksi Vaasan köyhäinhoitohallituksen sihteerinä 1911–1917, Vaasan seurakunnan kirkkoneuvoston ja kirkkovaltuuston sihteerinä 1909–1923 ja Vaasan kaupunginvaltuuston sihteerinä 1919–1929.


title: Johan Broman

text: Broman oli kansanedustajana 1927–1929 edustaen Vaasan läänin pohjoista vaalipiiriä. Hän oli presidentin valitsijamiehenä vuoden 1925 presidentinvaalissa ja toimi Vaasan läänin itäisen vaalipiirin keskuslautakunnan sihteerinä. Broman oli myös Vaasan kaupunginvaltuuston puheenjohtajana ja kirkolliskokousedustajana.


title: Johan Broman

text: Johan Broman oli naimisissa vuodesta 1905 Ruth Leontine Maria Holmuddin kanssa.


title: Alonzo Russell

text: Alonzo Russell (s. 8. helmikuuta 1992) on bahamalainen pikajuoksija. Hän on pituudeltaan 183 cm..


title: Alonzo Russell

text: Russell juoksi Glasgow'n Kansainyhteisön kisoissa 2014 kolmannen osuuden hopeaa saaneessa Bahaman 4 × 400 metrin viestijoukkueessa. Hän karsiutui Portlandin MM-hallikilpailuissa 2016 400 metrin välierissä ja juoksi viestissä toisen osuuden Bahaman hopeajoukkueessa. Rio de Janeiron olympialaisissa 2016 hän karsiutui 400 metrin alkuerissä ja juoksi avausosuuden pronssia saaneessa Bahaman 4 × 400 metrin viestijoukkueessa. Birminghamin MM-hallikilpailuissa 2018 hänet hylättiin 400 metrin alkueräjuoksussa. Saman vuoden Gold Coastin Kansainyhteisön kisoissa hän juoksi ankkuriosuuden hopeaa saaneessa Bahaman 4 × 400 metrin viestijoukkueessa.


title: Signe Jauhiainen

text: Signe Jauhiainen on suomalainen taloustieteilijä. Hän työskentelee ekonomistina ja tutkimusjohtajana Pellervon taloustutkimuksessa. Aiemmin hän on työskennellyt muun muassa ekonomistina Eläketurvakeskuksessa.


title: Signe Jauhiainen

text: Jauhiainen on koulutukseltaan kauppatieteiden tohtori. Hän väitteli tohtoriksi Jyväskylän yliopistosta vuonna 2010 otsikolla "Studies on Human Capital Flows and Spatial Labour Markets".


title: Steven Gardiner

text: Steven Gardiner (s. 12. syyskuuta 1995) on bahamalainen pikajuoksija. Hän on pituudeltaan 188 cm.


title: Steven Gardiner

text: Gardiner karsiutui 200 metrin välierissä Eugenen alle 20-vuotiaiden MM-kilpailuissa 2014. Hän teki 400 metrin juoksun Bahaman ennätyksen 44,27 kesäkuussa 2015 ja 44,26 huhtikuussa 2017. Hän saavutti IAAF World Relays -kilpailuissa 2015 hopeaa 4 × 400 metrin viestissä. Pekingin MM-kilpailuissa 2015 hän karsiutui 400 metrin välierissä. Rio de Janeiron olympialaisissa 2016 hän karsiutui 400 metrin välierissä ja juoksi kolmannen osuuden pronssia saaneessa Bahaman 4 × 400 metrin viestijoukkueessa. Hän voitti IAAF World Relays -kilpailuissa 2017 kultaa 4 × 400 metrin sekaviestissä. Saman vuoden Lontoon MM-kilpailuissa hän juoksi 400 metrin välierissä Bahaman ennätyksen 43,89. Finaalissa hän saavutti hopeaa ajalla 44,41.


title: Stephen Newbold

text: Stephen Newbold (s. 5. elokuuta 1994) on bahamalainen pikajuoksija. Hän kilpailee Floridan yliopiston joukkueessa.


title: Stephen Newbold

text: Newbold karsiutui 400 metrin juoksun alkuerissä Monctonin alle 20-vuotiaiden MM-kilpailuissa 2010. Saman vuoden nuorten olympialaisissa Singaporessa hän oli 400 metrin aitajuoksun B-finaalissa kolmas. Hän voitti Lillen alle 18-vuotiaiden MM-kilpailuissa 2011 kultaa 200 metrin juoksussa ajalla 20,89.


title: Stephen Newbold

text: Newbold sai varoituksen jäätyään kiinni kannabiksen käytöstä huhtikuussa 2016 otetussa dopingtestissä. Hän juoksi saman vuoden Rio de Janeiron olympialaisissa 4 × 400 metrin viestin alkuerissä. Loppukilpailussa Bahama saavutti toisella kokoonpanolla pronssia. Gold Coastin Kansainyhteisön kisoissa 2018 hän juoksi kolmannen osuuden Bahaman hopeajoukkueessa 4 × 400 metrin viestissä.


title: Lajienvälinen sosiaalinen oppiminen

text: Lajienvälinen sosiaalinen oppiminen tarkoittaa eri eläinlajien kesken tapahtuvaa oppimista. Luonnossa esiintyvästä oppimisesta ovat ensimmäisen tutkimuksen julkaisseet vuonna 2007 Jukka T. Forsman ja Jannes-Tuomas Seppänen. He tutkivat sepel- ja kirjosieppojen ja tiaisten välisiä suhteita. Tutkimuksissa todettiin, että etenkin myöhemmin pesivä sieppo valitsee samanlaisella kuviolla merkityn pesän kuin tiainen. Vuonna 2014 julkaistussa tutkimuksessa todettiin, että sieppo tarkkailee myös tiaisen pesän munien määrää, ja se vaikuttaa jääkö se pesimään alueelle.. Tutkijoiden mukaan oppiminen voi olla luonnossa yleinen ilmiö.


title: Tyrvään oluttehdas

text: Tyrvään oluttehdas oli vuonna 1881 nykyisessä Sastamalassa toimintansa aloittanut panimo. Tehtaan huippuvuodet ajoittuivat 1900-luvun alkuvuosiin. Tehdas joutui lopettamaan toimintansa 1906, ja tehtaan rakennukset purettiin keväällä 1907. Rakennuksista ei ole tiettävästi olemassa yhtään valokuvaa. Rakennusten tontilla on nykyään Vammalan lukio ja Marttilan koulu.


title: Tyrvään oluttehdas

text: Tyrvään oluttehdasta alettiin rakentaa syksyllä 1880, tuotantonsa tehdas aloitti 1881. Varhaisin tunnettu kuvaus oluttehtaan toiminnasta on seuraavan vuoden kesältä. Se on kahden mouhijärveläisen tekemää Tyrvään-matkaa selostava matkakertomus, joka julkaistiin Aamulehdessä 30. elokuuta 1882:


title: Tyrvään oluttehdas

text: "Mutta kumppanini, talollinen ollen, piti itsensä welkapäänä tarjota minulle lasillisen olutta, jota Wammalassa olewasta olwitehtaasta kyllin sai. Poikkesimme sisälle mainittuun olwikauppaan, jossa oli 'kylttinä' pari kolme juopunutta miestä portilla; sisältä myös kuului oiwa rähinä. Kumppanini meni tilaamaan saadakseen wähintäänkin potun olutta. Juotuamme sen taasen – lähdettiin."


title: Tyrvään oluttehdas

text: Oluttehdas sijaitsi silloisen Tyrvään kunnan keskustassa Vammalassa. Oluttehtaan rakennukset olivat nykyisen Marttilankadun varrella sillä tontilla, jolla nykyään on Vammalan lukion ns. vanha puoli sekä Marttilan koulu. Koulurakennuksia ei ole kuitenkaan rakennettu oluttehtaan rakennusten päälle. Oluttehtaan rakennukset sijaitsivat tontilla niillä kohdin, joissa nykyään on koulun piha-alueita. Tämä nähdään, kun vertaillaan vuodelta 1900 olevaan karttaan piirrettyjen rakennusten sijaintia koulurakennusten sijaintiin.


title: Tyrvään oluttehdas

text: Tyrvään oluttehtaalla ehti olla 1880-1907 useita omistajia. Perustajasta on eriäviä tietoja. Tehtaan vaiheita tutkineen Timo Jokiaron mukaan tehtaan perustaja oli panimomestari Eliel Johansson. Johansson kuoli 1885, minkä jälkeen Tyrvään oluttehtaan osti panimomestari Johan Lindberg. Tämän kuoltua 1895 oluttehtaan vuosituotanto oli tasan 100 000 litraa. Oluttehtailua jatkoi leski Maria Lindberg ensin yksin ja sitten uuden miehensä, vt. piirilääkäri Tyyni Jokisen kanssa, kunnes nämä vuonna 1897 myivät oluttehtaan tammisaarelaiselle panimomestarille Edward Carlsonille. Carlsonin sanotaan olleen tuolloin Suomen kuuluisin portterintekijä, ja hän aloittikin Tyrvään oluttehtaassa välittömästi portterinvalmistuksen.


title: Tyrvään oluttehdas

text: Myös tehtaan viralliset, ruotsinkieliset nimet vaihtelivat useaan otteeseen. Portterintekijä Carlson lisäsi portterin tehtaan nimeen. Vuodesta 1899 lähtien tehtaan nimi oli virallisesti "Tyrvis Porter- och Ölbryggeri, Edv. Carlson".


title: Tyrvään oluttehdas

text: Tyrvääläisten suussa paikkakunnan oma oluttehdas oli koko toimintansa ajan "Tyrvään Pryki".


title: Tyrvään oluttehdas

text: Carlsonin kausi oli Tyrvään oluttehtaan kulta-aikaa. Juuri "Tyrvään Portterista" tuli tunnettu tuote koko Etelä-Suomessa. Sanomalehti-ilmoitusten perusteella sitä myytiin lukuisissa kauppaliikkeissä kaikissa Etelä- ja Länsi-Suomen isoissa kaupungeissa. Esimerkiksi Päivälehdessä ja Hufvustadsbladetissa syksyllä 1902 julkaistussa ilmoituksessa lueteltiin 36 eri kauppaliikettä, joista Tyrvään Portteria oli Helsingissä saatavilla. Lisäksi Tyrvään Portteria myytiin laajasti ravintoloissa, Hufvudstadsbladetin ilmoituksen mukaan "kaikissa 1. luokan ravintoloissa".


title: Tyrvään oluttehdas

text: Tyrvään Portteri oli tuttu myös runoilija Eino Leinolle. Nuori Leino ylisti Tyrvään Portteria kirjeessään ystävälleen Olaf Homénille, joka oli keväällä 1903 kertonut muuttavansa vähäksi aikaa Tyrvääseen asumaan.


title: Tyrvään oluttehdas

text: "Àpropos Tyrvää – olen kauan ja hartaasti haeskellut muististani, missä, Herran nimessä, olen kiinnittänyt huomiota siihen nimeen. Nyt sen olen keksinyt! Tyrvään Portteri, sehän on se maailmankuulu imuneste, jonka kotiseudulle Sinun pitää onnellisesti asettuman."


title: Tyrvään oluttehdas

text: Eino Leinon muistelemaa Tyrvään Portteria myytiin pulloissa, jonka etiketissä luki ”Edw. Carlson”, sen alla ”XXX Porter” ja ”Proprietor”. Vielä ulompana etiketissä kiersivät tekstit ”Tyrvis Brewery” ja ”Tyrvää”.


title: Tyrvään oluttehdas

text: Tyrvään oluttehdas joutui lopettamaan menestyksellisen toimintansa raittiusliikkeen painostuksen seurauksena vuonna 1906.


title: Tyrvään oluttehdas

text: Vuonna 2009 perustettu "Tyrvään Oluttehdas - Tyrvään Pryki" ylläpitää edeltäjänsä muistoa. Tyrvään Portteri on sen käyttämä tuotenimi. Pyynikin Käsityöläispanimo alkoi valmistaa Tyrvään Portteria uudelleen keväällä 2018 yhteistyössä Tyrvään Prykin kanssa. Tyrvään Prykillä on liiketila Marttilankadulla, lähellä oluttehtaan alkuperäistä sijaintia. Liiketilassa on esillä Pilkkupanimo-niminen laite.


title: Helmirintamuura

text: Helmirintamuura ("Hylophylax naevioides") on puumuurien heimoon kuuluva varpuslintu.


title: Helmirintamuura

text: Helmirintamuuraa tavataan Kolumbiassa, Costa Ricassa, Ecuadorissa, Hondurasissa, Nicaraguassa ja Panamassa, ja sen levinneisyysalueen pinta-ala on noin 373 000 km. Lajin on kuvattu olevan melko yleinen, ja se on luokiteltu elinvoimaiseksi.


title: Jevaughn Minzie

text: Jevaughn Minzie (s. 20. heinäkuuta 1995) on jamaikalainen pikajuoksija. Hän edustaa Bog Walk High -seuraa ja on pituudeltaan 173 cm.


title: Jevaughn Minzie

text: Minzie saavutti alle 18-vuotiaiden Keski-Amerikan ja Karibian mestaruuskilpailuissa 2012 kultaa 100 metrilä ja 4 × 100 metrin viestissä sekä hopeaa 200 metrillä. Saman vuoden alle 20-vuotiaiden MM-kilpailuissa Barcelonassa hän juoksi kolmannen osuuden hopeaa saaneessa Jamaikan pikaviestijoukkueessa. Hän sai alle 20-vuotiaiden Pan-Amerikan mestaruuskilpailuissa 2013 hopeaa 4 × 100 metrin viestissä, oli viides 100 metrillä ja kuudes 200 metrillä.


title: Jevaughn Minzie

text: Minzie juoksi Eugenen alle 20-vuotiaiden MM-kilpailuissa 2014 ankkuriosuuden pronssia saaneessa Jamaikan pikaviestijoukkueessa. 100 ja 200 metrillä hän karsiutui välierissä. Hän sai Jamaikan-mestaruuskilpailuissa 2016 pronssia 100 metrillä. Saman vuoden Rio de Janeiron olympialaisissa hän juoksi alkuerissä 4 × 100 metrin viestissä. Loppukilpailussa Jamaika voitti toisella kokoonpanolla kultaa.


title: Kineke Alexander

text:
Kineke Alexander ( s. 21. helmikuuta 1986 Kingstown, Saint Vincent ja Grenadiinit ) on saintvincentiläinen pikajuoksija, joka on osallistunut kolmiin
kesäolympialaisiin 400 metrin juoksussa, eli Pekingin olympialaisiin vuonna 2008, Lontoon olympialaisiin vuonna 2012 ja Rio de Janeiron olympialaisiin vuonna 2016, toimien joka kerta maan lipunkantajana. Hän ei kuitenkaan päässyt millään kerralla jatkoon alkuerästään.


title: Kineke Alexander

text: Lähde: IAAF


title: Matagalpa (departementti)

text: Matagalpa on departementti Nicaraguassa. Sen pääkaupunki on Matagalpa ja pinta-ala 6 803,86 neliökilometriä. Vuonna 2012 departementin asukasluvuksi arvioitiin 542 419.


title: Antigua ja Barbuda kesäolympialaisissa 2012

text: Antigua ja Barbuda osallistui Lontoon olympialaisiin vuonna 2012 joukkueella, johon kuului kolme yleisurheilijaa ja yksi uimari. Lipunkantajana avajaisissa toimi pikajuoksija Daniel Bailey ja päättäjäisissä uimari Karin O'Reilly Clashing.


title: AMOS-6

text: AMOS-6 oli israelilaisen Spacecomin geostationaarinen tietoliikennesatelliitti, joka oli tarkoitus laukaista 3. syyskuuta 2016 SpaceX:n Falcon 9 Full Thrust -raketilla. Raketti ja tietoliikennesatelliitti tuhoutuivat raketin laukaisua edeltävän maakoekäytön yhteydessä sattuneessa räjähdyksessä 1. syyskuuta 2016.


title: AMOS-6

text: Onnettomuuden syy paikannettiin raketin toisen vaiheen nestehappitankin sisällä olevaan paineistusjärjestelmään ja sen COPV-heliumsäiliöön. Säiliön hiilikuitupinnoitteeseen pääsi syntymään kiinteää happea. Oletettavasti nestemäinen happi olisi puristunut pois pinnoittesta, mutta kiinteässä olomuodossa ollut happi alkoi paineen alla palamaan hiilikuidusta valmistetun pinnoitteen kanssa. Tämän seurauksena toisen vaiheen sisälle vapautui nopeasti suuri määrä korkeapaineista heliumia, mikä sai aikaan sen räjähtämisen.


title: AMOS-6

text: Vaikka onnettomuuden syy sijoittui toisen vaiheen heliumjärjestelmään samoin kuin lennossa tuhoutuneella SpaceX CRS-7:llä, ei vikamekanismeilla ollut SpaceX:n mukaan yhteyttä.


title: AMOS-6

text: AMOS-6 oli Israel Aerospace Industriesin (IAI) valmistama satelliitti, joka rakentui yhtiön AMOS-4000-satelliittirungon ympärille. Satelliitti oli varustettu 39:llä K-22-kaistan, 24:llä K-19-kaistan ja kahdella S-4-kaistan transponderilla. Satelliitti oli suunniteltu käytettäväksi noin 16 vuoden ajan, ja sen oli tarkoitus korvata käyttöikänsä loppua lähestyvä AMOS-2-satelliitti. AMOS-6 oli tarkoitus sijoittaa kiertoradalla segmenttien neljä astetta läntistä pituutta, josta se olisi palvellut Afrikan, Lähi-idän ja Euroopan tietoliikennettä.


title: AMOS-6

text: AMOS-6 olisi ollut Spacecomin ensimmäinen satelliitti, joka olisi hyödyntänyt sähköpropulsiota asemanpidossa.Spacecom tilasi marraskuussa 2012 satelliitin IAI:ltä 195 miljoonan Yhdysvaltain dollarin hintaan ja solmi tammikuussa 2013 laukaisusopimuksen SpaceX:n kanssa. Satelliitti oli tarkoitus toimittaa laukaisupaikalle elokuussa 2015 ja laukaista vielä saman vuoden kolmannella neljänneksellä.


title: AMOS-6

text: Spacecom solmi vuonna 2015 Eutelsatin ja Facebookin kanssa vuokraussopimuksen satelliitin K-kaistan laajakaistakapasiteettiin. Facebook suunnittelee käyttävänsä kapasiteettia internet-yhteyden ylläpitoon Saharan eteläpuolisen Afrikan tietoliikenneyhteyksien ulottumattomissa oleville alueille.


title: AMOS-6

text: Spacecom ilmoitti tammikuussa 2016, että satelliitti laukaistaan toukokuussa. Ajankohtaa tosin lykättiin myöhemmin ensin heinäkuulle ja siitä syyskuulle 2016. SpaceX suoritti AMOS-6:n laukaisevan Falcon 9 -raketin ensimmäisen vaiheen maakoekäytön Texasin McGregorissa elokuussa 2016. Laukaisuajaksi tarkentui 3. syyskuuta 2016 kello 7.00 UTC-aikaa aukeava kahden tunnin aikaikkuna.


title: AMOS-6

text: Spacecomin pääosakkeenomistajat olivat päättäneet myydä yhtiön kiinalaiselle Beijing Xinwei Technology Groupille ennen AMOS-6:n laukaisua. Myyntisumman oli tarkoitus olla 285 miljoonaa dollaria, mutta kaupan ehtona oli AMOS-6:n onnistunut laukaisu ja käyttöönotto. Kiinalainen ostajataho oli perustanut hankitajärjestelyjä varten Luxenburgiin Space Telecommunication S.A. -nimisen yrityksen. Spacecomin satelliittien operoinnin oli tarkoitus jatkua Israelista kaupan jälkeen.


title: AMOS-6

text: Raketti ja tietoliikennesatelliitti tuhoutuivat raketin maakoekäytön yhteydessä sattuneessa räjähdyksessä 1. syyskuuta 2016 Cape Canaveral Air Force Stationin laukaisukompleksi 40:llä. SpaceX koekäyttää Falcon 9:n ensimmäisen vaiheen rakettimoottoreita ennen varsinaista laukaisua raketin toiminnan varmistamiseksi. Kyseessä on siis ikään kuin laukaisun ensivaihe, mutta rakettia ei päästetä irti vaan sen moottoreita käytetään muutaman sekunnin ajan. Tätä koekäyttöä varten myös toinen vaihe tankataan.


title: AMOS-6

text: Räjähdys sattui noin kahdeksan minuuttia ennen suunniteltua moottorien käyttöä, toisen vaiheen tankkauksen aikana. Räjähdys tapahtui 93 millisekuntia sen jälkeen, kun järjestelmät rekisteröivät ensimmäiset tiedot virhetilanteesta. Räjähdys sai alkunsa toisen rakettivaiheen nestehappisäiliöstä, mistä se levisi ensimmäisen vaiheen säiliöihin. Kuvista nähdään, että räjähdys sai alkunsa toisen vaiheen puolivälistä paikasta, missä polttoainejohdot menevät laukaisualustan tornista rakettiin. AMOS-6-satelliitti pysyi kiinni raketin siirtoon käytettävässä tukirakenteessa noin yhdeksän sekuntia räjähdyksen alun jälkeen, vaikka suuri tulipallo oli jo tuhonnut sen alla olleen raketin. Satelliitti putosi tämän jälkeen 57-metrisen tukirakenteen huipulta maahan, jossa sen hydratsiinia sisältäneet ajoainesäiliöt puhkesivat ja aiheuttivat uuden räjähdyksen. Onnettomuudessa vältyttiin henkilöuhreilta, sillä turvamääräysten mukaisesti laukaisukompleksilla ei ollut ihmisiä ajoaineiden tankkauksen aikana.


title: AMOS-6

text: Onnettomuuden pohjimmainen syy oli epäselvä, ja sen aiheuttamat tuhot SLC-40-laukaisualustalle olivat tuntemattomat päivä räjähdyksen jälkeen. Yhtiö suunnittelee kuitenkin jatkavansa Falcon 9 -lentoja hieman SLC-40:stä pohjoiseen sijaitsevalta laukaisukompleksi 39A:lta, jota yhtiö on muokannut käyttöönsä soveltuvaksi. Laukaisualustalta pystytään laukaisemaan myös Falcon 9 -raketteja, vaikka siltä oli alun perin tarkoitus laukaista pääasiassa yhtiön raskaampia Falcon Heavy -raketteja. LC-39A-alustan oli onnettomuuden aikaan tarkoitus olla käyttökunnossa marraskuussa 2016. SpaceX:n käyttämän Vandenberg Air Force Basen laukaisukompleksi 4:n päivitystyöt olivat myös loppusuoralla syyskuun alulla.


title: AMOS-6

text: SpaceX oli aloittanut onnettomuustutkinnan yhteistyössä NASAn ja laukaisukompleksia hallinnoivan Yhdysvaltain ilmavoimien kanssa. Tutkinnassa yhtiö suunnittelee käyvänsä läpi 3 000 telemetriakanavan tiedot noin 35–55 millisekunnin ajalta.


title: AMOS-6

text: Onnettomuudella oli huomattavia vaikutuksia pörssissä, jossa se pudotti useiden avaruusteknologiayritysten kursseja. Eniten tapahtuma vaikutti satelliitin operaattorin, Spacecomin, kurssiin, joka putosi noin yhdeksän prosenttia kaupankäyntipäivän loppupuolella Tel Avivin pörssissä. Myös NASDAQ-pörssissä noteeratun Iridiumin osakkeet putosivat merkittävästi uutisten seurauksena, sillä yhtiön oli tarkoitus laukaista uuden Iridium NEXT -konstellaationsa ensimmäiset satelliitit vielä syyskuun lopulla Falcon 9 -raketin kyydissä. AMOS-6-satelliitin transponderikapasiteettia vuokranneen Facebookin osakkeet olivat laskussa NASDAQ-pörssissä onnettomuuden jälkeen, mutta kurssi palautui muutamia tunteja myöhemmin avautumislukemiinsa. Spacecomin osakkeet putosivat 22. syyskuuta mennessä noin 45 prosenttia onnettomuutta edeltäneeseen kurssiin nähden. Iridiumin osakkeet saavuttivat puolen vuoden matalimman kurssin 9. syyskuuta, jolloin yhtiön osakkeen kurssi oli laskenut noin 17 prosenttia onnettomuutta edeltänyttä kurssia alemmas.


title: AMOS-6

text: Onnettomuus keskeytti myös Spacecomin myynnin kiinalaiselle Beijing Xinwei Technology Groupille, sillä kaupan ehtona oli ollut AMOS-6:n onnistunut laukaisu ja käyttöönotto. Neuvottelut kaupasta tosin jatkuivat edelleen joulukuun 2016 alulla, jolloin Spacecomin arvoksi arvioitiin enää 190 miljoonaa dollaria, kun yhtiön arvo ennen onnettomuutta oli noin 285 miljoonaa dollaria.


title: AMOS-6

text: SpaceX julkaisi syyskuun loppupuolella uuden päivityksen onnettomuustutkintaan liittyen. Alustavissa tutkimuksissa räjähdyksen syyksi epäiltiin laajaa vuotoa Falcon 9 -raketin toisen vaiheen happisäiliön kryogeenisessä heliumjärjestelmässä, jota käytetään raketin hapetinsäiliön paineistamiseen. Onnettomuuden jälkeensä jättämä romu oli myös pääosin kerätty, valokuvattu ja luokiteltu. SpaceX:n tiedotteen mukaan onnettomuustutkinnassa oli tullut selväksi, ettei syyskuun 2016 onnettomuudella ollut yhteyttä edellisvuoden CRS-7-lennon onnettomuuteen.


title: AMOS-6

text: Merkittävä osa laukaisukompleksi 40:stä kärsi huomattavia vaurioita, tosin alustan polttoaine- ja hapetinsäiliöalueet, sekä Falcon Support Building -rakennus olivat säilyneet ilman vaurioita. Yhtiö arvioi syyskuun lopun tilanteessa voivansa jatkaa Falcon 9 -lentoja marraskuussa 2016.


title: AMOS-6

text: SpaceX:n toimitusjohtaja Elon Musk valotti onnettomuuden mahdollisia syitä lokakuussa 2016 NRO:lle pitämässään esityksessä. Esityksestä verkkoon vuotaneiden tietojen mukaan onnettomuustutkinnan johtava teoria oli, että raketin toisen vaiheen nestehappitankin sisälle asennetun hiilikuitupinnoitetun COPV-heliumsäiliön pinnoitteeseen oli muodostunut olomuodoltaan kiinteää happea. Muskin mukaan nestemäinen happi olisi puristunut pois pinnoittesta, mutta kiinteässä olomuodossa ollut happi oli alkanut paineen alla palamaan hiilikuidusta valmistetun pinnoitteen kanssa. Yhtiö oli myös tutkinut muita mahdollisia teorioita, kuten mitä tapahtuisi, jos laukaisualustalla olevaa rakettia ammuttaisiin aseella. SpaceX:n mukaan sabotaasiteoria ei ollut kovin todennäköinen syy syyskuun räjähdykselle, mutta varotoimenpiteitä ampumistapauksia vastaan aiottiin jatkossa lisätä.


title: AMOS-6

text:
SpaceX julkaisi lokakuun 2016 lopulla päivityksen onnettomuustutkintaan liittyen. Tutkinnan kohde oli tarkentunut yhteen kolmesta nestehappisäiliön sisälle asennetusta COPV-säiliöstä. Yhtiö oli Texasin McGregorissa tekemissään kokeissa onnistunut toistamaan COPV-säiliön tuhoutumiseen johtaneet heliumsäiliön täyttöolosuhteet. Tuhoutumiseen johtaneiden olosuhteiden syntyyn olivat pääasiassa vaikuttaneet COPV-säiliöihin pumpatun heliumin paine ja lämpötila. Yhtiö totesi tutkintapäivityksessä keskittyvänsä onnettomuuden lopullisen syyn löytämiseen ja heliumtankkien täyttötavan kehittämiseen. Rakettivaiheiden koekäyttöjä aiottiin myös jatkaa Texasissa päivityksen julkaisun jälkeisinä viikkoina, ja yhtiö suunnitteli jatkavansa laukaisuja ennen vuoden 2016 loppua joko Vandenberg Air Force Basesta, Kaliforniasta tai Kennedy Space Centerin laukaisukompleksi 39A:lta Floridassa. Laukaisukompleksi 39A oli SpaceX:n edustajan 26. lokakuuta antamien kommenttien mukaan tarkoitus saada käyttökuntoon kuukauden kuluessa.
Elon Musk totesi CNBC:n haastattelussa marraskuun alulla Falcon 9:n jatkavan laukaisuja joulukuun 2016 puolivälissä. Iridium Communications julkisti tiedotteen 1. joulukuuta, jossa kerrottiin, että kymmenen sen Iridium NEXT -satelliittia olisivat ensimmäinen AMOS-6:n onnettomuuden jälkeen Falcon 9:llä laukaistava hyötykuorma. Laukaisun odotettiin tapahtuvan 16. joulukuuta, mutta SpaceX tiedotti 7. joulukuuta laukaisun siirtyneen tammikuulle 2017. Lento lykkääntyi vielä tammikuulle 2017, mutta sujui lopulta ongelmitta.


title: AMOS-6

text: SpaceX julkisti tammikuussa 2017 onnettomuustutkintansa lopputulemat. Lokakuussa 2016 johtavana teoriana ollut COPV-säiliön tuhoutuminen raketin toisen vaiheen sisällä todettiin olleen onnettomuuden pääsyy. Yhtiö pyrki lyhyellä aikavälillä ratkaisemaan onnettomuuteen johtaneet ongelmat muuttamalla Falcon 9 -raketin COPV-säiliöiden konfiguraatiota siten, että niihin voidaan tankata lämpimämpää heliumia. Lisäksi yhtiö palasi täyttöoperaatioissa aiemmin luotettavaksi todettuun prosessiin. Tammikuun 2017 Iridium-laukaisusta alkaen hyötykuormat jätettiin myös pois laukaisua edeltävistä maakoekäytöistä. Yhtiö aikoi pitkällä aikavälillä suunnitella raketissa käytetyt COPV-säiliöt uudelleen siten, ettei kiinteän hapen kertyminen säiliön rakenteisiin olisi mahdollista. Muutos mahdollistaisi ajoaineiden nopeamman täytön raketin säiliöihin.


title: Gabriel Hirvensalo

text: Johan Gabriel (Kapri, J. G.) Hirvensalo, sukunimi aik. "Lagus" (6. tammikuuta 1880 Iisalmi – 18. lokakuuta 1941 Helsinki) oli suomalainen agronomi, osastopäällikkö, maanviljelysneuvos ja nuorsuomalaisten sekä myöhemmin kansallisen edistyspuolueen kansanedustaja.


title: Gabriel Hirvensalo

text: Hirvensalon vanhemmat olivat agronomi, maanviljelijä Bror Gabriel Lagus ja Kaisa Gustafa Huttunen. Hän pääsi ylioppilaaksi Savonlinnan lyseosta 1898 ja valmistui agronomiksi Mustialasta vuonna 1900.


title: Gabriel Hirvensalo

text: Hirvensalo oli maanviljelijänä Iisalmella 1900–1918 ja Hyvinkäällä 1918–1941. Hän toimi Peltosalmen maanviljelyskoulun opettajana 1900–1901, Pohjois-Savon tietopuolisen karjanhoitokoulun johtajana 1912–1918 sekä Pienviljelysneuvojaopiston johtajana ja maanviljelysopin lehtorina Hyvinkäällä 1929–1937. Hirvensalo oli maataloushallituksen maatalouden tarkastaja 1918–1929 ja maataloushallituksen osastopäällikkö ja maatalousneuvos 1937–1941. Hän oli Itä-Suomen karjanjalostusyhdistyksen sihteerinä 1906–1912. Hirvensalo sai maanviljelysneuvoksen arvon 1929.


title: Gabriel Hirvensalo

text: Hirvensalo oli nuorsuomalaisten kansanedustajana 1914–1917 ja edistyspuolueen kansanedustajana 1922–1924 edustaen Kuopion läänin läntistä vaalipiiriä. Hän oli presidentin valitsijamiehenä vuoden 1931 presidentinvaalissa. Hirvensalo oli Iisalmen maalaiskunnan ja Hyvinkään kunnanvaltuustojen jäsenenä ja toimi Kotiteollisuusjärjestöjen keskusliiton valtuuskunnan puheenjohtajana.


title: Gabriel Hirvensalo

text: Gabriel Hirvensalo oli naimisissa vuodesta 1901 opettaja Hilma Elisabet Laurikaisen kanssa.


title: Jesús Arellano

text: José de Jesús Arellano Alcocer (s. 8. maaliskuuta 1973 Monterrey, Meksiko) on meksikolainen uransa lopettanut jalkapalloilija. Pelipaikaltaan hän oli keskikenttäpelaaja.


title: Jesús Arellano

text: Arellano pelasi koko ammattilaisuransa Meksikon Primera Divisiónissa, jossa hän edusti kahta seuraa – Monterreytä ja Guadalajaraa. Arellanon pääsarjaura alkoi Monterreyssä kaudella 1993–1994 ja päättyi samassa seurassa kaudella 2010–2011. Hän voitti Monterreyssä Clausura-mestaruuden 2003 sekä Apertura-mestaruudet 2009 ja 2010. Yhteensä Arellano pelasi Meksikon pääsarjassa 436 ottelua, joissa hän teki 55 maalia.


title: Jesús Arellano

text: Meksikon maajoukkueessa Arellano pelasi 70 ottelua ja teki seitsemän maalia vuosina 1996–2004 ja 2006. Hän oli mukana MM-kilpailuissa 1998, 2002 ja 2006, CONCACAF Gold Cupissa 2000 ja 2003, Copa Américassa 2001 ja 2004, Maanosaliittojen cupissa 1999 sekä olympialaisissa 1996. Näissä turnauksissa Arellano saavutti Maanosaliittojen cupin voiton 1999, Copa América -hopeaa 2001 sekä CONCACAF Gold Cupin voiton 2003.


title: Antti Kaura

text: Antti Konrad (A. K.) Kaura (13. kesäkuuta 1877 Jalasjärvi – 25. syyskuuta 1954 Kauhajoki) oli suomalainen maanviljeilijä, talousneuvos ja maalaisliiton kansanedustaja.


title: Antti Kaura

text: Kauran vanhemmat olivat vuokraaja Antti Ponsijärvi ja Amanda Juhontytär. Hän kävi kansakoulun ja 1901 maamieskoulun. Kaura oli Keski-Suomen maanviljelysseuran neuvojana kahden vuoden ajan ja toimi sitten maanviljelijänä Kauhajoella 1909–1954. Hän oli Kauhajoen kunnallissairaalan taloudenhoitaja yhdeksän vuoden ajan, Kauhajoen siemenjyvästön hoitaja kahdeksan vuoden ajan ja Alapään osuuskassan kirjanpitäjä 1904–1914. Hän sai talousneuvoksen arvon 1937.


title: Antti Kaura

text: Kaura oli kansanedustajana 1930–1933 edustaen Vaasan läänin eteläistä vaalipiiriä. Hän oli presidentin valitsijamiehenä vuosien 1925, 1931, 1937, 1940 ja 1943 presidentinvaaleissa ja oli Kauhajoen kunnanvaltuuston jäsenenä. Kaura oli muun muassa Tuottajain Lihakeskuskunnan hallintoneuvoston, Suomi-yhtiön edustajiston ja Pellervo-seuran valtuuskunnan jäsenenä.


title: Wäinö Valkama

text: Wäinö Aleksis Valkama (17. heinäkuuta 1877 Pusula – 12. kesäkuuta 1948 Kuusankoski) oli suomalainen kansakoulunopettaja, pankinjohtaja, kunnallisneuvos ja kansallisen kokoomuksen kansanedustaja.


title: Wäinö Valkama

text: Valkaman vanhemmat olivat kansakoulunopettaja Johan August Wallenius ja Matilda Charlotta Forsgrén. Hän kävi kansakoulun, alkukouluseminaarin ja valmistui opettajaksi 1900 Sortavalan opettajaseminaarista. Hän oli kansakoulunopettajana Loviisassa 1900–1902, Iitissä ja myöhemmin Kuusankoskella 1902–1937. Valkama oli Kansallis-Osake-Pankin Kuusankosken konttorin johtajana 1919–1948 ja hän toimi myös maanviljelijänä vuodesta 1912. Valkama toimi lisäksi useiden kuorojen ja soittokuntien johtajana. Hän sai kunnallisneuvoksen arvonimen 1937.


title: Wäinö Valkama

text: Valkama oli kansanedustajana 1914–1917 ja 1917–1919 edustaen Uudenmaan läänin vaalipiiriä. Hän oli presidentin valitsijamiehenä vuoden 1931 presidentinvaalissa ja oli Iitin kunnanvaltuuston jäsenenä ja Kuusankosken kunnanvaltuuston varapuheenjohtajana.


title: Wäinö Valkama

text: Wäinö Valkama oli naimisissa vuodesta 1905 Annette Wichtersteinin kanssa.


title: Pekka Ikonen

text: Pietari (Pekka) Ikonen (18. heinäkuuta 1877 Jääski – 13. syyskuuta 1956 Helsinki) oli suomalainen maanviljelijä, kunnallisneuvos ja suomalaisen puolueen kansanedustaja.


title: Pekka Ikonen

text: Ikosen vanhemmat olivat maanviljelijä Erik Ikonen ja Maria Ora. Hän kävi kansakoulun ja kansanopiston. Ikonen oli puutavaraliikkeen harjoittajana ja maanviljelijänä Jääskessä vuoteen 1944 saakka. Hän oli Jääsken säästöpankin johtajana 17 vuoden ajan ja Jääsken paloapuyhdistyksen johtajana 15 vuoden ajan. Ikonen oli myös Jääsken seurakunnan rahastonhoitajana ja kirkon isännöitsijänä. Sotavuosien jälkeen hän oli puutarhatilan hoitajana Kalvolassa 1947–1956. Ikonen sai kunnallisneuvoksen arvonimen 1937.


title: Pekka Ikonen

text: Ikonen oli kansanedustajana 1914–1917 edustaen Viipurin läänin itäistä vaalipiiriä. Hän oli Jääsken kunnanvaltuuston puheenjohtajana ja kunnallislautakunnan esimiehenä.


title: Pekka Ikonen

text: Pekka Ikonen oli naimisissa vuodesta 1901 Hilma Maria Nupposen kanssa.


title: Maaret Kallio

text: Maaret Kallio (s. 1977) on suomalainen psykoterapeutti, seksuaaliterapeutti, tietokirjailija ja työnohjaaja. Hän on peruskoulutukseltaan sosionomi (amk), jolla on lisäksi kognitiivis-analyyttisen psykoterapeutin (YET) ja pohjoismaisen kliinisen seksologian yhdistyksen (NACS) seksuaaliterapeutin pätevyys. Vuosina 2006–2015 hän toimi seksuaaliterapian erityisasiantuntijana Väestöliitossa, siirtyi Väestöliitosta yksityisyrityksen palvelukseen elokuussa 2015. Tämän rinnalla hän on ollut psykoterapeutti ja yksityinen ammatinharjoittaja vuodesta 2007.


title: Maaret Kallio

text: Hän nousi suurempaan julkisuuteen erityisesti Ensitreffit alttarilla -tositelevisiosarjan asiantuntijana sekä "Kielletty rakkaus" -ohjelmasta. Hänellä on oma keskusteluohjelma "Yhden illan juttu". Toimii kolumnistina (bloggarina) Helsingin Sanomissa (Lujasti lempeä) ja Väestöliiton sivuilla. Luottamustehtävistä mainittakoon pohjoismaisen kliinisen seksologian yhdistyksen puheenjohtajuus 2012–2014.


title: Bridgen pistelasku

text: Bridgessä on useita eri pelimuotoja, jotka eroavat toisistaan vain pistelaskun kannalta: robber, chicago, parikilpailu ja joukkuekilpailu. Chicagon pistelasku on yksinkertaisin ja toimii muiden laskentatyylien pohjana.


title: Bridgen pistelasku

text: Chicagossa pelataan neljä jakoa jakovuoron kiertäessä. Ensimmäisessä jaossa kaikki ovat vaarattomassa vyöhykkeessä, toisessa ja kolmannessa jakajan vastustajat ovat vaaravyöhykkeessä ja jakaja partnereineen vaarattomassa, ja neljännessä taas kaikki ovat vaaravyöhykkeessä.


title: Bridgen pistelasku

text: Trikillä tarkoitetaan kuuden ylittävää tikkien määrää, esimerkiksi kolme trikkiä hertassa, tai yksinkertaisesti 'kolme herttaa', tarkoittaa yhdeksää tikkiä hertta valttina.


title: Bridgen pistelasku

text:
Kotiinmenneestä sitoumuksesta saatavat pisteet (eli pelipisteet):
Jos vastustajat ovat kahdentaneet sitoumuksen, nämä pisteet kaksinkertaistetaan. Jos sitoumus on vielä lisäksi vastakahdennettu, nämä pisteet yhteensä nelinkertaistetaan.


title: Bridgen pistelasku

text: Täyspelibonus:


title: Bridgen pistelasku

text: Ylitikeistä saatava bonus:


title: Bridgen pistelasku

text: Slammibonus:


title: Bridgen pistelasku

text: Insulttibonus:


title: Bridgen pistelasku

text: Ei-kotiinmenneestä pietistä saatava rangaistus eli pietit:


title: Bridgen pistelasku

text: Esimerkkejä:


title: Bridgen pistelasku

text: Parikilpailulaskennassa vertaillaan jakoja parempi-huonompi-tyyliin, jossa ratkaisee vain onko tulos parempi, huonompi vai yhtä hyvä kuin muut tulokset. Tässä artikkelissa esitellään käsillä laskettavaa 4-2-0 laskentatyyliä, jossa yhden jaon minimipisteet ovat 0 ja maksimipisteet tulevat kaavasta (pöytien määrä-1)*2 ja muut pisteet menevät jakamattomina kahden välein. Jos kahdesta pöydästä tulee sama tulos, tuloslappuun merkataan molemmille tulosten keskiarvo (katso esimerkit). Nämä yhden pöydän tulokset lasketaan parikohtaisesti yhteen ja siitä muodostuu parien lopullinen tulos.


title: Bridgen pistelasku

text:
Imppi- tai joukkuelaskenta toisin kuin parikilpailulaskenta keskittyy enemmän pisteiden suuruusluokkaan kuin tikkimäärään. Imppilaskennalla pelattaessa tärkeintä on siis täyspelien ja slammien löytäminen ja niiden pelaaminen kotiin. .
Joukkuekisassa oman puolen parien tuloksia vertaillaan keskenään ja lasketaan erotus imppeinä. Impit lasketaan yhteen ja muutetaan ottelupisteiksi. Voittajajoukkueen ottelupisteet katsotaan "ottelupistetaulukosta" ja häviäjäjoukkueen pisteet saadaan vähentämällä voittajien pisteet kahdestakymmenestä. Ottelupisteiden laskemisen jälkeen joukkueet vertailevat tuloksensa keskenään ja tarkistavat ne tulosmonisteilta tai -taululta. Kun tuloksista on päästy yhteisymmärrykseen joukkueet voivat aloittaa mahdolliset muut ottelut.


title: Bridgen pistelasku

text: Kun turnauksen kaikki ottelut on saatu pelattua, jokaisen joukkueen ottelupisteet lasketaan yhteen. Joukkue joka on kerännyt eniten pisteitä voittaa.


title: Bridgen pistelasku

text: Esimerkki


title: Kâmpôt

text: Kâmpôt, myös: Kampot, on kaupunki Etelä-Kambodzassa. Se on Kâmpôtin maakunnan pääkaupunki. Kaupungin väkiluku on vajaat 40 000 asukasta. Kaupungin keskustassa on paljon ranskalaista arkkitehtuuria.


title: Kâmpôt

text: Kâmpôt sijaitsee lähellä Koh Sla -joen suuta. Se oli 1800-luvulla maansa tärkein satama.


title: Kâmpôt

text: Kampot tunnetaan erityisesti reppumatkailijoiden suosimana kohteena, ja siellä myös asuu melko paljon länsimaalaisia. Kaupunki on tunnettu korkealaatuisesta pippurista, jota viedään myös ulkomaille.


title: Attikan eläinpuisto

text: Attikan eläinpuisto () on 20 hehtaarin laajuinen yksityinen eläintarha, joka sijaitsee Spátan kaupungissa Itä-Attikassa Kreikassa lähellä Ateenaa. Eläintarhassa on noin 2 000 eläintä, jotka edustavat 400 lajia. Se on auki 365 päivää vuodessa.


title: Attikan eläinpuisto

text: Eläinpuisto avattiin toukokuussa 2000. Se oli aluksi lintutarha, jossa oli 1 100 lintua, jotka edustivat 300 eri lajia .


title: Attikan eläinpuisto

text: Matelijat lisättiin huhtikuussa 2001, niiden jälkeen Kreikan eläimistö vuonna 2002, afrikkalainen savanniosasto ( seeprat ja kirahvit) vuonna 2003, kissaeläimet ja savanniosan laajennus vuonna 2004, apinat vuonna 2005, gepardit, simpanssi ja gibbon, ja Somalian eläimiä esittelevä osa (kamelit ja aasit) vuonna 2008.


title: Attikan eläinpuisto

text: Vuonna 2010 eläintarhassa avattiin delfinaario, ja eläimistöön lisättiin valkoinen sarvikuono.


title: Attikan eläinpuisto

text: Lakkautetun Särkänniemen delfinaarion delfiinit siirrettiin eläinpuistoon 28. elokuuta 2016.


title: Attikan eläinpuisto

text: Vuonna 2005 eläintarha alkoi järjestää päivittäin petolintunäytöksiä. Vuonna 2010 avatussa delfinaariossa esiintyivät meri-leijonat ja delfiinit.


title: Attikan eläinpuisto

text: Villieläinnäytökset on periaatteessa kielletty Kreikan laissa, mutta lakia ei kuitenkaan valvota. Delfinaarioiden kieltämisestä kokonaan on keskusteltu.


title: Attikan eläinpuisto

text: Kesäkuussa 2010 delfinaarion näytöksissä alkoivat esiintyä merileijonat ja delfiinit. Siellä oli aluksi neljä Liettuasta ostettua delfiiniä, myöhemmin samasta paikasta hankittiin seitsemän lisää. Kreikan vihreä puolue haastoi Attikan eläinpuiston oikeuteen eläinten hyvinvointiin liittyvin syyttein vuonna 2011. Huhtikuussa 2011 ateenalainen tuomioistuin kielsi väliaikaisesti delfinaarion toiminnan. Muun muassa BBC ja "The Sunday Times" kirjoittivat aiheesta. Elokuussa 2011 kreikkalainen tuomioistuin määritteli, ettei sen asiantuntevuus riitä ratkomaan asiaa. Eläintarha on tulkinnut tämän vapauttavaksi päätökseksi.


title: Taaborinvuori

text: Taaborinvuori sijaitsee Nurmijärven kunnassa Palojoen kylässä, jossa on ulkoilmateatteri ja museoalue.


title: Taaborinvuori

text: Kivi-juhlat, jotka ovat esittäneet Aleksis Kiven tuotantoa jo vuodesta 1952, tapahtuu joka kesä Taaborinvuoren ulkoilmateatterissa. Teatteria käyttää myös muut tapahtumanjärjestäjät, kuten Taaborin kesäteatteri, jota ohjaaja, käsikirjoittaja ja kirjailija Taavi Vartia ohjaa.


title: Taaborinvuori

text: Katsomon vetoisuus on 700 henkeä ja suurin osa katsomosta on katettu.


title: Taaborinvuori

text: Museoalue koostuu eri puolilta Nurmijärveä tuoduista rakennuksista, joiden näyttelyt kertovat nurmijärveläisestä arjesta 1900-luvun alussa. Se perustettiin 1970- ja 1980-luvun vaihteessa.


title: Taaborinvuori

text: Taaborinvuori kuului Aleksis Kiven lapsuuden maisemiin, jonka hän myös nimesi Raamatun kertomuksista tutun, Israelissa sijaitsevan Taaborin vuoren mukaan. Kiven syntymäkoti sijaitsee Taaborinvuoren mäen vieressä.


title: Aleksis Kiven syntymäkoti

text: Aleksis Kiven syntymäkoti sijaitsee Nurmijärven kunnassa Palojoen kylässä. Museo on auki kesäisin ja erikseen pyydettäessä syksyllä.


title: Aleksis Kiven syntymäkoti

text: Aleksis Kiven eli Aleksis Stenvallin isä Erik Stenvall rakensi talon Palojoen keskustaan vuonna 1824. Paikka oli Kivelle koko elämänsä ajan hyvin tärkeä. Aikuisiällä siellä käydessään hän asui ja kirjoitti teoksiaan talon vinttikamarissa. Kun Kiven vanhemmat kuolivat 1860-luvulla, talo huutokaupattiin. Kivi olisi halunnut ostaa talon itselleen, mutta taloudellisten vaikeuksien takia talon ostikin hänen veljensä Emanuel. Sen jälkeen taloa on myyty eteenpäin, ennen kuin Aleksis Kiven seura osti talon itselleen 1947. Talo avattiin yleisölle juhannuspäivänä 1951. Se entisöitiin alkuperäiseen kuntoonsa arkkitehti Erkki Helamaan johdolla. Vuodesta 1965 talo on ollut Nurmijärven kunnan hoidossa. Huutokaupassa myydyt Stenvallin perheen tavarat ja huonekalut saatiin osittain pelastettua takaisin museoon sen perustamisvaiheessa, mutta iso osa tavaroista oli hävinnyt tai kulunut käytössä.


title: Push-Pull

text: Push-Pull on penkkipunnerruksen ja maastanoston yhteistuloskilpailu. Kilpailijalla on molemmissa nostomuodoissa kolme yritystä, joista raskaimmat onnistuneet lasketaan yhteistulokseen.


title: Push-Pull

text: Push-Pull -kilpailuita on alettu laajamittaisemmin järjestää 2010-luvulla. Voimanostoliitoista Global Powerlifting Alliance (GPA) ja World Association of Benchers and Deadlifters (WABDL) järjestävät maailmanmestaruuskilpailuissaan myös Push-Pull -kilpailun. Suurimman yhteistuloksen ilman nostoa tukevia varusteita on tehnyt Venäjän Kirill Sarychev (315 kg + 390 kg = 705 kg, Sydney 2014).


title: Heikki Hykkäälä

text: Heikki Kalervo Hykkäälä (16. elokuuta 1914 Valkeala – 1. elokuuta 1995 Kuusankoski) oli suomalainen toimistopäällikkö, kunnallisneuvos ja sosialidemokraattien kansanedustaja.


title: Heikki Hykkäälä

text: Hykkäälän vanhemmat olivat asemamies Juho Fredrik Hykkäälä ja Eelin Maria Vainio, entinen Priha. Hän pääsi ylioppilaaksi 1936. Hykkäälä oli OTK:n palveluksessa Helsingissä vuoteen 1939 saakka. Sotavuosien jälkeen hän toimi Kuusankosken taksoitussihteerinä 1945–1959, Kuusankosken verotoimiston päällikkönä 1960–1975 ja Kuusankosken kunnanasiamiehenä 1960–1966. Hän sai kunnallisneuvoksen arvon 1973.


title: Heikki Hykkäälä

text: Hykkäälä oli kansanedustajana 1948–1951 edustaen Uudenmaan läänin vaalipiiriä sekä 1951–1958 ja 1966–1975 edustaen Kymen läänin vaalipiiriä. Hykkäälä kuului eduskunnan pankkivaltuusmiehiin ja Suomen Pankin tilintarkastajiin. Hän oli presidentin valitsijamiehenä vuosien 1950, 1956, 1962 ja 1968 presidentinvaaleissa. Hykkäälä oli Kuusankosken kunnanvaltuuston jäsenenä ja kauppalanvaltuuston puheenjohtajana. Hykkäälä oli lisäksi sosialidemokraattisen puolueen puolueneuvoston varapuheenjohtajana ja Kymenlaakson maakuntaliiton puheenjohtajana.


title: Heikki Hykkäälä

text: Heikki Hykkäälä oli naimisissa vuodesta 1949 Kaisa Annikki Koskensuon kanssa.


title: Vuoden 2016 kesäolympialaisten mitalitaulukko

text: Vuoden 2016 kesäolympialaisissa kilpailtiin kaikkiaan 306 eri kilpailutapahtumassa. Menestynein maa oli Yhdysvallat.


title: Jack L. Warner

text: Jack (myös Jacob) L. Warner (s. 2. elokuuta 1892 – 9. syyskuuta 1978) oli yhdysvaltainjuutalainen elokuvatuottaja ja yksi veljeksistä, jotka perustivat erään maailman suurimmista viihdeyrityksistä Warner Bros. Studiosin.


title: Jack L. Warner

text: Warnerien 12-lapsisen perheen sukujuuret ovat Puolassa. Jack tutustui jo nuorena viihdemaailmaan teatterien kautta, ja hän perusti Warner Bros. Studiosin yhdessä Harryn, Samin ja Albertin kanssa vuonna 1923.


title: Jack L. Warner

text: Yrityksen alkutaipaleen tunnetuimpia elokuvia ovat muun muassa "Maltan haukka" vuodelta 1941 ja "Casablanca" vuodelta 1942.


title: Franzéninkatu

text: Franzéninkatu () on asuntokatu Helsingissä Kallion kaupunginosassa. Itä–länsisuuntainen katu kulkee mutkitellen Torkkelinmäen osa-alueen halki Pengerkadulta Kaarlenkadulle. Katu sai nimensä runoilija Frans Mikael Franzénin mukaan vuonna 1901.


title: Franzéninkatu

text: Franzéninkadun poikkikadut idästä alkaen ovat Franzéninkadun itäisimmät kerrostalot on rakennettu 1928–1937. Harjutorinkadun ja Fleminginkadun välisellä osuudella Franzéninkatu on kapea puistokatu, joka kulkee Franzéninpuistikon ja 1920-luvulla rakennettujen, toisistaan ja katulinjasta erilleen sijoitettujen kerrostalojen välistä. Talot ovat Jalmari Peltosen käsialaa.


title: Franzéninkatu

text: Franzéninpuistikossa sijaitsee entinen Yhteiskunnallisen Korkeakoulun talo, jota kutsutaan nimellä Franzénia. Väinö Vähäkallion piirtämä rakennus valmistui 1930. Franzéninpuistikon ja Fleminginkadun välissä sijaitsee 1920-luvun puolivälissä rakennettu pitkä ja matala autotallien rivi. Vielä tuolloin talleille ei ollut riittävästi kysyntää, joten niihin sijoittui vanhojen vaatteiden puoteja. Sittemmin talleissa on toiminut muun muassa verstaita ja korjaamoja.


title: Franzéninkatu

text: Fleminginkadun ja Kaarlenkadun välinen osuus on molemmin puolin tiiviisti rakennettu ja poikkeaa ilmeeltään muusta Franzéninkadusta. Lyhyellä katuosuudella on pari 1910-luvulla valmistunutta kerrostaloa. Kaarlenkadun risteyksessä sijaitsee Franzéninkadun muuta rakennuskantaa huomattavasti uudempi, 1971 valmistunut toimistotalo. Risteyksen toisella puolen oli Martin af Schultenin piirtämä kivitalo vuodelta 1925. Talo oli alun perin Helsingfors Autofabrik Oy:n omistama, myöhemmin siinä oli muun muassa asuntola. Talo purettiin 1986 ja sen paikalle rakennettu hotelli valmistui 1989. Hotelli Fennon sulkemisen jälkeen rakennuksessa on toiminut vuodesta 2009 turvapaikanhakijoiden vastaanottokeskus.


title: Bomba Estéreo

text: Bomba Estéreo on kolumbialainen musiikkiyhtye. Bomba Estéreon musiikkia on luonnehdittu electro tropicaliksi ja psykedeeliseksi cumbiaksi, ja siinä yhdistävät perinteisen cumbian lisäksi muun muassa tekno, rap, hip hop, reggae ja Kolumbian rannikkoseutujen afrokaribialainen champeta.


title: Bomba Estéreo

text: Bomba Estéreo perustettiin Bogotássa vuonna 2005, kun basisti Simón Mejía kutsui Santa Martasta kotoisin olevan Liliana Saumetin laulajaksi ja toiseksi lauluntekijäksi. Erityisesti Saumetin vaikutuksesta musiikissa alkoivat yhdistyä rap ja perinteinen karibialainen musiikki. Yhtyeen ensimmäinen albumi "Estalla" ilmestyi vuonna 2008, mutta varsinaisena läpimurto tuli "Fuego"-singlen myötä vuonna 2009. Vuonna 2010 Bomba Estéreo valittiin MTV:n Iggy Show’ssa yhdeksi maailman 25 parhaasta uudesta yhtyeestä.


title: Tallinnan raitiotieliikenne

text: Tallinnan raitiotieliikenne () on raitiotiejärjestelmä, jota käytetään Tallinnan alueella. Vuodesta 2013 lähtien Tallinnan julkinen liikenne on ollut kaupungin asukkaille maksuton.


title: Tallinnan raitiotieliikenne

text: Liikennöinti aloitettiin vuonna 1888 hevosraitioteillä ja vuoteen 1902 mennessä se oli rakennettu 7,24 kilometrin laajuiseksi. Verkkoa laajennettiin seuraavan kerran vuonna 1915, jolloin paikalliset tehdasyritykset laajensivat verkostoa omille tehtailleen Koplin kaupunginosaan. Samalla hevosvaunuista alettiin luopua ja tilalle hankittiin höyrykäyttöiset vaunut. Viimeisen kerran hevosia käytettiin raitiotieliikenteessä vuonna 1918.


title: Tallinnan raitiotieliikenne

text: Sähkökäyttöiset raitiovaunut otettiin käyttöön vuonna 1925. Lisäksi rataverkostoa laajennettiin ja vuoteen 1940 mennessä sen laajuus oli 13,4 kilometriä. 1950-luvulla verkkoa sähköistettiin ja paranneltiin.


title: Tallinnan raitiotieliikenne

text: Raitiotiet saavuttivat suuren suosion 1970- ja 1980-luvuilla, jolloin matkustajamäärät saavuttivat parhaimmillaan 109 miljoonan matkustajan vuositason.


title: Tallinnan raitiotieliikenne

text: Tallinnan raitiotien kalustoa on uusittu 2000-luvulla hankkimalla uusia raitiovaunuja espanjalaiselta CAF:lta. Lisäksi raitiotielinjan laajennuksen rakentaminen lentoasemalle alkoi elokuussa 2016.


title: Nita Korhonen

text: Nita Korhonen on suomalainen juontaja ja toimittaja. Hän toimii Kansainvälisen Moottoriliiton (FIM) komissiopresidenttinä, jossa on toiminut vuodesta 2012 lähtien. Korhonen toimii myös Suomen Moottoriliiton hallituksen jäsenenä, Ajo Motorsportin kansainvälisenä tiedottajana, D1 Ultimate GT:n Superbike-vastaavana, sekä Vauhdin Maailma lehden kolumnistina. Hänet tunnetaan myös Yle TV2:n MotorSport -ohjelman juontajana.


title: Nita Korhonen

text: Nita Korhosen isä on entinen ratamoottoripyöräilijä Pentti Korhonen.


title: All Over Maniacs

text: All Over Maniacs on vuonna 2010 toimintansa aloittanut helsinkiläinen rock-yhtye. Yhtyeen musiikki on luokiteltavissa punkiksi, mutta siinä on kuultavissa vahvasti vaikutteita myös thrashista. All Over Maniacsin ensimmäisellä levyllä kappaleiden lyriikat olivat englanniksi, mutta yhtye vaihtoi kielen suomeksi jo toiselle julkaisulle. Kahden omakustanteena julkaistun levyn "Attack of the Fools (2010) ja "Yöjunalla Helvettiin" (2012) jälkeen AOM:n kolmas pitkäsoitto "Heikoilla jäillä" julkaistiin Stupido Recordsin toimesta helmikuussa 2015.


title: All Over Maniacs

text: All Over Maniacsin miehistö koostuu J. Noljakasta (laulu, kitara), J. Räsäsestä (kitara, taustalaulu), J. Susitaipaleesta (rummut, taustalaulu) sekä T. Laaksosesta (basso).


title: Löytänejärvi

text: Löytänejärvi on Karvianjoen vesistöön kuuluva järvi Noormarkussa Porissa Satakunnan maakunnassa. Se kuuluu Lavian Karhijärveen laskevan Suodenjoen valuma-alueeseen. Järven pinta-ala on 31,76 hehtaaria, korkeus merenpinnasta 68,3 metriä ja rantaviivan pituus 3,43 kilometriä. Sen laskuojana on Järvioja, joka laskee Suodenjoen latvahaaraan Lehmijokeen.


title: Tomáš Kundrátek

text: Tomáš Kundrátek (s. 26. joulukuuta 1989 Přerov, Tšekkoslovakia) on tšekkiläinen jääkiekkopuolustaja, joka edustaa KHL:n slovakialaisjoukkue HC Slovan Bratislavaa. Eliteprospects.com -sivuston Erik K. Pirin mukaan hän on monipuolinen puolustaja, joka pelaa hyvin molempiin suuntiin sekä laukoo ja avaa peliä hyvin. Pirin mukaan Kundrátekilla on kuitenkin parannettavaa fyysisessä pelissä ja hänen tulisi käyttää kokoaan paremmin hyväksi. Kundrátek laukoo oikealta.


title: Tomáš Kundrátek

text: Kundrátek HC Přerovin kasvatti. Hän siirtyi B-juniori-ikäisenä HC Třineciin kaudeksi 2005–2006. Kundrátek oli seuran B-nuorten tehokkain puolustaja tehoilla 5+13=18. Kaudella 2006–2007 hänellä oli Extraliga juniorůn pudotuspeleissä Třinecin A-nuorten paras teholukema (+6). Kundrátek debytoi kauden aikana myös seuran Extraliga-joukkueessa, jossa hän pelasi 22 runkosarja- ja neljä playoff-ottelua tehden yhden syöttöpisteen. Kaudella 2007–2008 Kundrátek pelasi liigassa 14 runkosarjaottelua tehden yhden syöttöpisteen sekä seitsemän playoff-ottelua tehden kaksi syöttöpistettä. Hän pelasi kauden aikana miesten pelejä myös yhteensä 18 ottelun verran lainalla sarjatasoa alempana 1. česká hokejová ligassa HC Havířovin ja LHK Jestřábi Prostějovin joukkueissa.


title: Tomáš Kundrátek

text: New York Rangers varasi Kundrátekin 90. pelaajana . Samana kesänä hänet varasi myös WHL-joukkue Medicine Hat Tigers 15. pelaajana . Kundrátek teki jo saman vuoden elokuussa kolmivuotisen tulokassopimuksen Rangersin kanssa. Hän siirtyi kaudeksi 2008–2009 Hat Tigersin WHL-joukkueeseen. WHL-kauden jälkeen Kundrátek siirtyi amatööritry-out -sopimuksella AHL-joukkue Hartford Wolf Packiin, jossa hän pelasi yhden ottelun. Kauden 2009–2010 hän pelasi taas Hat Tigersissa.


title: Tomáš Kundrátek

text: Kaudeksi 2010–2011 Kundrátek siirtyi New York Rangersin organisaatioon. Hän pelasi kautensa kokonaan farmijoukkue Connecticut Whalessa (Hartford Wolf Packin nimi vuosina 2010–2013), jossa Kundrátekin AHL:n tulokaskausi toi 70 runkosarjaottelussa tehot 2+10=12 ja kuudessa playoff-ottelussa kaksi syöttöpistettä. Kesken seuraavan kauden 2011–2012, marraskuussa 2011 Rangers kauppasi hänet Washington Capitalsiin vaihdossa François Bouchardiin. Kundrátek debytoi kauden aikana Capitalsin NHL-joukkueessa, jossa hän pelasi viisi runkosarjaottelua ilman tehopisteitä. Kundrátek teki NHL-debyyttinsä 11. tammikuuta 2012 Pittsburgh Penguinsia vastaan. Hän sai ottelussa jääaikaa 11.09 minuuttia. Kundrátek pelasi loppukauden kuitenkin suurimmaksi osaksi AHL-joukkue Hershey Bearsissa. Hän oli pudotuspelien ensimmäisellä kierroksella joukkueen paras syöttäjä ja jakoi sisäisen pistepörssin voiton Chris Bourquen ja Ryan Potulnyn kanssa neljällä syöttöpisteellään.


title: Tomáš Kundrátek

text: Kundrátek pelasi alkukauden 2012–2013 NHL:n työsulun vuoksi farmissa. Hän oli Bearsin tehokkain puolustaja tehoilla 16+15=31. NHL-kauden käynnistyttyä tammikuussa 2013 Kundrátek otti paikan Capitalsin avauskokoonpanosta. Hän pelasi kauden aikana NHL:ssä 25 runkosarjaottelua tehopistein 1+6=7. Kundrátek teki NHL-uransa ensimmäisen ja toistaiseksi ainoan maalinsa 5. maaliskuuta 2013 Boston Bruinsia vastaan. Hänet valittiin ottelun kolmostähdeksi. Heinäkuussa 2013 Kundrátek teki Capitalsin kanssa kaksivuotisen jatkosopimuksen, joista ensimmäinen sopimuskausi on yksisuuntainen. Hän ehti pelata kaudella 2013–2014 kuitenkin ainaostaan seitsemän ottelua farmijoukkue Bearsissa, kunnes Kundrátekin kausi päättyi polvivammaan marraskuussa. Myös kaudella 2014–2015 hän pelasi ainoastaan farmissa.


title: Tomáš Kundrátek

text: Kaudeksi 2015–2016 Kundrátek siirtyi vuoden mittaisella sopimuksella KHL:n latvialaisjoukkue Dinamo Riian riveihin. Joulukuussa 2015 hänen KHL-joukkueensa vaihtui slovakialaiseen HC Slovan Bratislavaan, jonka kanssa Kundrátek teki kevääseen 2017 asti ulottuvan sopimuksen.


title: Tomáš Kundrátek

text: Kundrátek edusti Tšekkiä MM-kilpailuissa vuonna 2016, jolloin hän jakoi joukkueensa sisäisen tehotilaston voiton Michal Birnerin ja Michal Kempnýn kanssa lukemalla +7. Kundrátek valittiin Yhdysvaltoja pelatun puolivälieräottelun päätteeksi Tšekin ottelun parhaaksi pelaajaksi. Yhteensä hän on pelannut 28 A-maaottelua tehopistein 4+5=9.


title: Tomáš Kundrátek

text: Kundrátek pelasi myös alle 20-vuotiaiden MM-kilpailuissa vuosina 2008 ja 2009, joista jälkimmäisessä turnauksessa hän oli Tšekin paras syöttäjä kuudella syöttöpisteellään. Kundrátek pelasi myös alle 18-vuotiaiden MM-kilpailuissa vuonna 2007. Hänet palkittiin Ruotsia vastaan pelatun alkulohkon ottelun päätteeksi Tšekin ottelun parhaana pelaajana. Kundrátek pelasi myös alle 18-vuotiaiden Ivan Hlinkan muistoturnauksessa vuonna 2006. Hän pelasi myös World U-17 Hockey Challengessa vuonna 2006, jolloin Kundrátek voitti pronssia.


title: Pirullisia ihmisiä

text: Pirullisia ihmisiä ("Ruthless People") on yhdysvaltalainen komediaelokuva vuodelta 1986. Sen ohjasivat Dale Launerin käsikirjoituksen pohjalta ZAZ-kolmikkona tunnetut Jim Abrahams, David Zucker ja Jerry Zucker. Tarinassa on nähty vaikutteita O. Henryn kertomuksesta ”The Ransom of Red Chief”, mutta käsikirjoittaja Launer on todennut tekstinsä pohjautuvan pikemminkin Patty Hearstin kidnappaustapaukseen vuonna 1974.


title: Pirullisia ihmisiä

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Pirullisia ihmisiä

text: Spandex-minihameilla rikastunut vaatetehtailija Sam Stone (Danny DeVito) on päättänyt tappaa vaimonsa Barbaran (Bette Midler) periäkseen tämän omaisuuden ja naidakseen sitten rakastajattarensa Carolin (Anita Morris). Kuin taivaan lahjana vaimo Barbara joutuukin kidnapatuksi ja tappouhkauksen alle. Kidnappaajina on pariskunta (Judge Reinhold ja Helen Slater), jonka menestyvän tuoteidean Sam on varastanut. Kuultuaan miehensä epäoikeudenmukaisuudesta ja haluttomuudesta pelastaa häntä Barbara liittoutuukin kidnappaajiensa kanssa, ja he alkavat kaikki kolme jahdata Samia.


title: Pirullisia ihmisiä

text: Elokuvassa näkyy paljon tyypillistä 1980-luvun puolenvälin muotoilua, muun muassa Sally Cruikshankin teräväkulmaisissa alkutekstianimaatioissa ja Sam Stonen kodin Memphis-tyylisessä sisustuksessa.


title: Jenna Marbles

text: Jenna Nicole Mourey (s. 15. syyskuuta 1986), joka tunnetaan paremmin taiteilijanimellä Jenna Marbles, on yhdysvaltalainen YouTube-persoona, vloggaaja, koomikko ja näyttelijä. Hänen YouTube-kanavallaan on yli 16 miljoonaa tilaajaa, mikä tekee hänestä seitsemänneksi seuratuimman YouTube-kanavan ja kaikista seuratuimman niistä, joita hallinnoi nainen.


title: Jenna Marbles

text: Mourey on syntynyt ja kasvanut Rochesterissa, New Yorkissa, missä hän valmistui Brightonin High Schoolista vuonna 2004. Tämän jälkeen hän muutti Bostoniin, missä hän suoritti psykologian kandidaatin tutkinnon Suffolkin yliopistossa, ja myöhemmin osallistui Bostonin yliopiston maisteritason tutkintoon urheilupsykologia ja neuvonta.


title: Jenna Marbles

text: Mourey aloitti uransa satiirisessa blogissa nimeltä Barstool Sports, missä hän kirjoitti blogin naisille suunnatulle vastine sivulle StoolLaLa. Kesällä 2010 Mourey jakoi kolmen makuuhuoneen asunnon Cambridgessa, Massachusettsissa. Hän maksoi 800 dollarin vuokransa työskentelemällä erilaisissa töissä, kuten baaritarjoilijana, rusketussalongin työntekijänä, bloggaajana ja go-go-tanssijana klubeilla.


title: Jenna Marbles

text: Vuonna 2010 Jenna julkaisi videon otsikolla "How To Trick People Into Thinking You're Good Looking", suomeksi "Miten huijata ihmiset ajattelmaan että olet hyvännäköinen". Video sai ensimmäisen viikon aikana yli 5,3 miljoonaa katselukertaa. Hänen videonsa "How To Avoid Talking To People You Don't Want To Talk To", suomeksi "Kuinka välttää puhuminen ihmisten kanssa, joille et halua puhua", oli esillä artikkeleissa New York Timesissa ja ABC:n uutisisissa elokuussa 2011. Videossa hän toteaa että "Olen kyllästynyt siihen että miehet kuvittelevat, että kun ilmestyn klubille tai tanssimaan tai baariin, että haluan heidän koskettelevan sukupuolielimillään selkääni." Videolla oli elokuussa 2016 yli 35,5 miljoonaa katselukertaa.


title: Jenna Marbles

text: Hän julkaisee uuden videon YouTube-kanavallaan joka keskiviikko tai torstai. Taiteilijanimi "Jenna Marbles" syntyi kun hänen äitinsä valitti, että virallisella sukunimellä "Mourey" löytyy Googlesta vain Jennan YouTube-videoita. Jennan äiti oli työtön kun Jennan ensimmäinen video sai julkisuutta ja hän oli huolissaan, että videoiden sisältö saattaisi karkottaa potentiaalisia työnantajia. Nimi "Marbles" tulee Jennan koiralta nimeltä "Mr. Marbles". Heinäkuussa 2015 Jenna Marblesin YouTube-kanavalla oli yli 15 miljoonaa tilaajaa ja videoilla yli 1,8 miljardia katselukertaa.


title: Jenna Marbles

text: Mourey esiintyi Eevana "Epic Rap Battles of History" -sarjan toisen kauden 13. jaksossa nimeltä "Adam vs. Eve""." Hän oli ääninäyttelijänä "The Annoying Orange" -sarjan jaksossa "Fake n' Bacon". Hän näytteli Miley Cyrusia "Wrecking Ball" -musiikkivideon inspiroimassa osuudessa YouTube Rewindissa 2013. Tammikuun 30. hän esiintyi "Ridiculousness"-sarjan neljännellä kaudella.


title: Jenna Marbles

text: Mourey esiintyi itsenään elokuvassa """."


title: Jenna Marbles

text: Marbles on myös laajentanut liiketoimintaansa ja tuonut muita ihmisiä auttamaan mukaan lukien, henkilökohtaisen avustajan, liiketoiminnan johtajan, ja hänen äitinsä (toimitusjohtaja).


title: Jenna Marbles

text: Mourey julkaisi sarjan koira leluja nimillä "Kermie Worm" ja "Mr. Marbles". Lelujen ulkonäkö perustuu hänen omiin koiriinsa.


title: Jenna Marbles

text: Hän myös juontaa SiriusXM Hits 1:llä viikoittaista pop listaa nimeltä "Youtube 15".


title: Mansfield Park – kasvattitytön tarina

text: Mansfield Park – kasvattitytön tarina () on vuonna 2007 ensi-iltansa saanut brittiläinen televisioelokuva, jonka on ohjannut Iain B. MacDonald. Elokuva perustuu Jane Austenin vuonna 1814 julkaistuun romaaniin "Kasvattitytön tarina". Elokuva kertoo köyhästä tytöstä, joka lähetetään kasvatettavaksi rikkaiden sukulaisten luokse Mansfield Park -nimiseen kartanoon.


title: Mansfield Park – kasvattitytön tarina

text: Elokuva kuvattiin kokonaisuudessaan Newby Hallin kartanossa Riponin kaupungissa, North Yorkshiressa.


title: Tero Kainulainen

text: Tero Kainulainen on suomalainen urheilutoimittaja ja -selostaja. Hän on työskennellyt 1990-luvulla alkaneella työurallaan muun muassa Yle Urheilun, Eurosportin ja Viasat Urheilun palveluksessa. Eurosportilla hän selosti 2000-luvun alussa jalkapalloa. Ylellä hän on selostanut muun muassa radiossa olympialaisia. Vuodesta 2013 asti Kainulainen on tehnyt selostajan ja toimittajan töitä Viasatille. Viasatilla Kainulainen selostaa jääkiekon NHL:ää ja KHL:ää. Kesäolympialaisissa 2016 hän selosti Ylellä pääosin naisten jalkapalloa. Kainulainen oli yksi Ylen selostajista Jalkapallon MM-kisoissa 2018.


title: George Michael Wästilä

text: George Michael (Mikko, Mike) Wästilä (1909 Worcester, Massachusetts – 16. huhtikuuta 1969 Superior, Wisconsin) oli amerikansuomalainen toimittaja ja Yhdysvaltain kommunistisen puolueen toimitsija.


title: George Michael Wästilä

text: Ensimmäisen polven siirtolaisperheeseen syntynyt Wästilä työskenteli "Eteenpäin" ja "Työmies" -lehtien toimittajana sekä kommunistipuolueen virkailijana New Yorkin Harlemissa nimellä Mike Walsh. Vuonna 1947 Wästilä valittiin Amerikan Suomalaisen Keskinäisen Avun Järjestön toimeenpanevan komitean jäseneksi. Hän tuli tunnetuksi myös suomen- ja englanninkielisenä puhujana.


title: George Michael Wästilä

text: Vuodesta 1950 lähtien aina kuolemaansa saakka Wästilä työskenteli "Työmies–Eteenpäin" -lehden päätoimittajana. Hän joutui 1950-luvulla Yhdysvaltain kommunistivainojen kohteeksi, mutta selvisi viranomaisten ahdistelusta nähtävästi ilman vakavampia seurauksia.


title: Tom Rosenberg

text: Tom Rosenberg on yhdysvaltalainen elokuvatuottaja. Hän on Lakeshore Entertainment -tuotantoyhtiön perustaja ja Oscar-palkittu. Rosenberg aloitti uransa 1990-luvun alussa. Rosenbergin menestyneimpiä elokuvia on vuonna 2004 ensi-illassa ollut "Million Dollar Baby", jonka pääosissa näyttelevät Clint Eastwood, Hilary Swank ja Morgan Freeman. Elokuva sai neljä Oscar-palkintoa, muun muassa parhaasta elokuvasta.


title: Hezhou

text: Hezhou (, pinyin: Hèzhōu Shì, zhuang: Hocouh Si) on prefektuuritason kaupunki Etelä-Kiinan Guangxin zhuangien autonomisen alueen itäosassa. Kaupungin pinta-ala on 11 772 neliökilometriä ja väkiluku noin 1,95 miljoonaa (vuonna 2010). Kaupungin keskusta sijaitsee linnuntietä noin 370 kilometriä autonomisen alueen pääkaupunki Nanningista koilliseen.


title: Hezhou

text: Kaupunki rajoittuu pohjoisessa Yongzhoun, idässä Qingyuanin, koillisessa Zhaoqingin, etelässä Wuzhoun ja lännessä Guilinin prefektuuritason kaupunkeihin.


title: Hezhou

text:
Piirikuntatasolla kaupunki jakautuu kahteen kaupunkipiiriin, kahteen piirikuntaan ja yhteen autonomiseen piirikuntaan.
"Babun kaupunkipiirin läntisesta osasta tuli Pingguin kaupunkipiiriksi heinäkuussa 2016."


title: Euroopan konsertti

text: Euroopan konsertti (tunnettu myös nimellä Wienin järjestelmä) kuvaa Wienin kongressista 1815 alkanutta ja ensimmäisen maailmansodan alkuun 1914 päättynyttä valtioiden välistä vallan tasapainojärjestelmää. Euroopan konsertin vallantasapainopolitiikan ansiona pidetään noin 100 vuotta vallinnutta kohtuullisen rauhallista ajanjaksoa Euroopan historiassa 1800-luvulla.


title: Euroopan konsertti

text: Napoleonin sotien jälkeen vuonna 1814 kokoontuivat voittajavaltiot Britannia, Preussi, Venäjä ja Itävalta Wienissä neuvottelemaan Euroopan järjestyksen palauttamisesta. Kongressi yritti laatia järjestelmää, jolla voitaisiin jatkossa välttää sotia. Se valitsi sveitsiläisen filosofin Emer De Vettelin (1714–1767) kirjassaan "Le Droit des gens; ou, Principes de la loi naturelle appliqués à la conduite et aux affaires des nations et des souverains" (”Kansojen laki eli luonnolliset periaatteet sovellettaviksi kansojen ja valtioiden välisissä kysymyksissä”) esittämän vallan tasapaino-opin. Sen mukaan itsenäiset valtiot saadaan kunnioittamaan toisiaan, kun huolehditaan liittoutumien avulla siitä, että valtioiden väliset voimasuhteet ovat tasapainossa. Tällöin riskit sodan aloittamisesta ovat liian suuret.


title: Euroopan konsertti

text: Keinoksi tämän tasapainon hallintaan Wienin kongressissa sovittiin säännöllisesti pidettävistä konferensseista. Näistä ensimmäinen oli 1818 pidetty Aachenin konferenssi, toinen Troppaun konferenssi 1820, kolmas Laibachin konferenssi 1821 ja viimeinen Wienin kongressin päätösten mukaan järjestetty oli Veronan konferenssi 1822. Nämä konferenssit järjesti neliliitto, joka Aachenin konferenssissa laajeni viisiliitoksi, kun Ranska hyväksyttiin mukaan. Vuonna 1815 oli syntynyt myös Pyhä allianssi Venäjän johdolla Venäjän, Itävallan ja Preussin liitoksi. Muita suurvaltojen konferensseja 1800-luvulla olivat Lontoon vuoden 1832 konferenssi, jossa järjestettiin Kreikan itsenäistyminen, ja Berliinin kongressi 1878, jossa järjesteltiin Balkanin maiden rajoja.


title: Euroopan konsertti

text: Wienin kongressin päätöksistä ei ollut enää mitään jäljellä vuosien 1853–1856 Krimin sodassa, jossa entiset Napoleonin sotien voittajavaltiot Britannia ja Venäjä olivat vastakkain. Toisaalta tämä sota käytiin Euroopan reuna-alueilla. Saksan yhdistyminen 1800-luvun jälkipuoliskolla ja teollistuminen vuosisadan lopulla heilutti Euroopan tasapainoa. Preussia vuodesta 1862 ja yhdistynyttä Saksaa vuosina 1872–1890 johtanut ”rautakansleri” Otto von Bismarck oli käynnistänyt sotia luodakseen Saksan yhtenäisyyttä ja nationalismia. Saksan–Ranskan sodan 1870–1871 jälkeen Bismarck katsoi, että Saksa oli saavuttanut kaiken tavoittelemansa. Tämän jälkeen Bismarck keskittyi luomaan liittolaisjärjestelmiä, kuten kolmiliitto erityisesti Ranskan eristämiseksi. Kasvava nationalismi ja taloudellinen kilpailu johtivat 1900-luvun alussa kilpavarusteluun. Britannia ja Ranska tekivät turvallisuutensa takaamiseksi 1904 Entente cordiale -liiton, johon liittyi 1907 Venäjä. Nämä liittolaissuhteet sitten säilyivät ensimmäisen maailmansodan alussa.


title: Stop Making Sense

text: Stop Making Sense on Jonathan Demmen ohjaama pitkä elokuva vuodelta 1984. Se on taltiointi Talking Heads -yhtyeen kolmesta peräkkäisestä konsertista Hollywoodin Pantages-teatterissa Los Angelesissa joulukuulta 1983, jolloin yhtye oli albuminsa "Speaking in Tongues" promootiokiertueella.


title: Stop Making Sense

text: Elokuva on ensimmäinen, jonka ääni on tallennettu täysin digitaalisesti. Elokuvan 1,2 miljoonan Yhdysvaltain dollarin budjetista vastasi yhtye itse.


title: Stop Making Sense

text: Muun muassa elokuvakriitikko Leonard Maltin pitää "Stop Making Senseä" kaikkien aikojen parhaimpiin kuuluvana rockelokuvana. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Stop Making Sense

text: Suomessa "Stop Making Sense" sai teatteriensi-iltansa vasta kolme vuotta valmistumisensa jälkeen heinäkuussa 1987 Helsingin Uuden yliopiilastalon Bio Illusionissa. Se julkaistiin seuraavana vuonna VHS-videona ja vuonna 1990 se esitettiin televisiossa Yle TV1 -kanavalla.


title: Stop Making Sense

text: Elokuvan musiikki julkaistiin samannimisenä albumina, joka pysyi 200 myydyimmän joukossa "Billboard"-lehden albumilistalla yli kaksi vuotta. Albumin pieni erikoispainos sisälsi LP-levyn lisäksi neliväripainetun kuvakirjan, mutta samaa kuvamateriaalia oli melko runsaasti myös tavallisen LP-painoksen kansissa.


title: Len Howard

text: Gwendolen Howard (1894 Wallington, Britannia – 5. tammikuuta 1973 Ditchling, Britannia.) oli brittiläinen luonnontarkkailija ja muusikko. Hän teki ainutlaatuisia lintututkimuksia, joita hän julkaisi aikakauslehdissä ja kahdessa kirjassa tekijänimellä Len Howard.


title: Len Howard

text: Gwendolen Howard oli nuorin brittiläisen runoilijan ja näytelmäkirjailijan Henry Newman Howardin (1861–1929) ja hänen puolisonsa Florence Howardin, o.s. Warman, lapsista. Howard asui perheensä kanssa eri puolilla Englantia ja Walesia ennen muusikonuraansa Lontoossa, missä hän antoi tunteja, järjesti konsertteja köyhien perheiden lapsille ja soitti alttoviulua Malcolm Sargentin johtamassa orkesterissa. Vuonna 1938 Howard osti tontin Ditchlingin kylän laidalta ja rakennutti sinne talon, jolle hän myöhemmin antoi nimen "Bird Cottage" ('Lintutalo')


title: Len Howard

text: Asetuttuaan asumaan taloonsa Howard alkoi rakentaa hyvin läheistä suhdetta alueen lintuihin, joille hän tarjosi ravintoa (sota-aikana omista korttiannoksistaan), karkotti petoja, hoiti vahingoittuneita pesiä ja päästi linnut lentämään ja yöpymään kotiinsa. Howard alkoi julkaista havainnoistaan "lintuelämäkertoja" noin vuonna 1949 brittiläisissä luonnonhistoriallisissa aikakauslehdissä, ja Collins Press julkaisi hänen ensimmäisen kirjansa vuonna 1950. Howard jatkoi linnuista kirjoittamista ainakin vuoteen 1957. Koska Howard uskoi, että pelko on tärkein motivoiva tekijä ihmisten havannoimien lintujen käyttäytymisessä, ja koska hän vastusti tieteellisiä johtopäätöksiä, joita oli tehty sellaisen tarkkailun avulla, hän pyrki valvomaan tarkasti omaa ja lintujensa ympäristöä, jotta linnut tuntisivat olonsa mahdollisimman turvalliseksi ja hän saisi luoduksi niihin häiriöttömän suhteen . Sen vuoksi Howard vietti erakonelämää ja antoi tarkat ohjeet niille, jotka uskaltautuivat käymään hänen luonaan Bird Cottagessa. Howard ryhtyi vuonna 1960 kampanjoimaan estääkseen rakentamisen tonttinsa ympäristöön.


title: Len Howard

text: Howard sanoi kirjoituksissaan, että linnun käyttäytymisessä merkittävä tekijä on älykkyys, ei pelkkä vaisto. Howard kohdisti tutkimuksissaan erityistä huomiota talitiaisiin, joskin hän kirjoitti myös muista tiaisista, punarinnoista, varpusista, mustarastaista, rastaista ja peipoista ja kuvasi lintuelämäkerroissaan erityisen poikkeuksellisia yksilöitä. Musiikkikoulutuksen ansiosta Howardilla oli hyvät edellytykset ymmärtää linnunlaulua, ja ensimmäisen kirjansa loppuosan hän omisti tämän aiheen syvälliselle analyysille.


title: François Bouchard

text: François Bouchard voi tarkoittaa seuraavia henkilöitä:


title: Dhu-l-hiddža

text: Dhu Al-Hijjah on islamilaisen kalenterin viimeinen kuukausi. Sen aikana suoritetaan pyhiinvaellus hajj ja vietetään id al-adha -uhrijuhlaa.


title: Vahinko (kappale)

text: ”Vahinko” on suomalaisen poplaulaja Sannin kappale hänen kolmannelta studioalbumiltaan. Kappale julkaistiin albumin toisena singlenä 8. kesäkuuta 2016. Kappaleen on säveltänyt Sanni itse yhdessä Hank Solon kanssa. Sanoituksen Sanni on tehnyt yksin. Single ylitti platinalevyrajan elokuussa 2016.


title: Vahinko (kappale)

text: Sanni on kertonut kappaleen kertovan ”obsessiosta johonkin saavuttamattomaan tai varattuun tyyppiin”. Kappaleen on luonnehdittu kertovan myös siitä ”miten ihmiseen voi olla niin ihastunut, että on valmis joustamaan moraalistaan ja sietämään huonoakin kohtelua”.


title: Vahinko (kappale)

text: Kappaleen musiikkivideo julkaistiin maanantaina 15. elokuuta 2016 Sannin YouTube-kanavalla. Videolla artistin fanit esittivät laulavansa kappaletta. Idean videoon Sanni sai saatuaan kappaleen julkaisun jälkeen useita videoita faneiltaan Snapchatiin, jossa hänen seuraajansa lauloivat ”Vahinko”-kappaletta.


title: Vahinko (kappale)

text: Musiikkivideo poistettiin kuitenkin YouTubesta jo seuraavan päivänä. Poiston syynä oli videolla esiintyvät lapset, jotka lauloivat kappaleen seksin harrastamiseen viittaavaa sanoitusta. Poistotiedotteen yhteydessä kuitenkin kerrottiin kaikilla videoon osallistuneilla olleen kuvauslupa ja alaikäisillä osallistuneilla vanhempien kirjallinen suostumus.


title: Vahinko (kappale)

text: Helsingin Sanomien toimittaja Jussi Lehmusvesi kirjoitti artikkelissaan, että videota katsellessa ”aikuiselle tulee epämiellyttävä olo”. Hän kirjoitti myös, että ”testattavaksi tarjoutuminen ei pitäisi kuulua pikkutyttöjen ajatusmaailmaan ja tulkintani mukaan video flirttailee pedofilian kanssa”. Soundi-lehden toimittaja Saku Schildtin mukaan videolla ”aletaan koluta sellaisten mielikuvien syövereitä” joiden kanssa hän ei halua olla missään tekemisissä. Lastenpsykiatri Jari Sinkkonen kuvaili Ylen haastattelussa videota muun muassa ”pedofiilin päiväuneksi”.


title: Vahinko (kappale)

text: Videon poistosta päätti Warner Music Finlandin kotimaisen musiikin päällikkö Asko Kallonen, joka on kertonut, ettei video ollut levy-yhtiön toimeksiantama, vaan Sanni itse suunnitteli ja oli myös toteuttamassa videota. Video oli päätynyt levitykseen ennen kuin yhtiön johto oli nähnyt videota.


title: Vahinko (kappale)

text: ”Vahinko” nousi heti ensimmäisellä listaviikollaan 24/2016 Suomen virallisen latauslistan ensimmäiselle sijalle. Singlelistalla ensimmäisen viikon sijoitus oli toinen. Kummallakin listalla ensimmäisen viikon sijoitus oli sen paras sijoitus.


title: Vahinko (kappale)

text: Radiosoitossa ”Vahinko” nousi Suomen soitetuimmaksi radiokappaleeksi viikolla 31/2016. Kappale oli soitetuin kaksi peräkkäistä viikkoa.